text:
Kodi Mukukumbukira?
Kodi mwawerenga mosamala magazini aposachedwapa a Nsanja ya Olonda? Tayesani kuyankha mafunso otsatirawa:
Kodi Nkhosa ya pa Pasika pa Nisani 14 inkaphedwa nthawi yanji?
Mabaibulo ena amanena kuti nkhosayo inayenera kuphedwa “pakati pa madzulo awiri.” Izi zikutanthauza kuti inkaphedwa kumayambiriro kwa tsiku la Nisani 14 nthawi ya madzulo kuli chisisira kapena kuti dzuwa litangolowa kumene. (Eks. 12:6)—12/15, tsamba 18-19.
Kodi achinyamata angagwiritse ntchito mfundo ziti za m’Baibulo kuti asankhe bwino zochita?
Pali mfundo zitatu (1) Kufunafuna ufumu choyamba ndi chilungamo chake. (Mat. 6:19-34) (2) Mumakhala osangalala mukamathandiza ena. (Mac. 20:35) (3) Kutumikira Mulungu mudakali achinyamata. (Mlal. 12:1)—1/15, tsamba 19-20.
Kodi ndani akwera pamahatchi 4 kuyambira mu 1914?
Pa hatchi yoyera pali Yesu ndipo anachotsa Satana ndi ziwanda zake kumwamba. Wokwera pa hatchi yofiira akuimira nkhondo zimene zakhala zikusautsa anthu padzikoli. Ndipo amene wakwera pahatchi yakuda akuimira njala. Pomwe wokwera pahatchi yotuwa akubweretsa imfa pogwiritsa ntchito miliri imene yapha anthu mamiliyoni. (Chiv. 6:2-8)—2/1, tsamba 6-7.
Kodi “ukwati wa Mwanawankhosa” udzachitika liti? (Chiv. 19:7)
Ukwatiwu udzachitika pambuyo poti Mfumu Yesu Khristu ‘wapambana’ pa nkhondo yolimbana ndi adani ake. Izi zikutanthauza kuti udzachitika pambuyo poti Babulo wamkulu wawonongedwa komanso nkhondo ya Aramagedo yamenyedwa.—2/15, tsamba 10.
N’chifukwa chiyani Ayuda m’nthawi ya Yesu “anali kuyembekezera” Mesiya? (Luka 3:15)
Palibe umboni wotsimikizira kuti Ayuda pa nthawiyo ankadziwa zolondola pa ulosi wa Danieli wokhudza nthawi yoti Mesiya afike. (Dan. 9:24-27) Koma ayenera kuti anamva uthenga umene mngelo anauza abusa kapena zimene mneneri wamkazi dzina lake Anna ananena atangoona Yesu kukachisi. Okhulupirira nyenyezi nawonso atafika ananena kuti abwera kudzaona “mfumu ya Ayuda imene yabadwa.” (Mat. 2:1, 2) Pa nthawi ina, zimene Yohane M’batizi ananena zinasonyeza kuti Khristu watsala pang’ono kuonekera.—2/15, tsamba 26-27.
Kodi tingatani kuti mawu athu asakhale inde kenako ayi? (2 Akor. 1:18)
N’zoona kuti nthawi zina tikhoza kusintha pulogalamu yathu pa zifukwa zomveka. Koma tikalonjeza zinazake, tiyenera kuchita zonse zimene tingathe kuti tikwaniritse lonjezolo.—3/15, tsamba 32.
Kodi tingapewe bwanji kuonera zolaula?
Mfundo zitatu izi zingathandize: (1) Ngati mwaona zolaula, mwamsanga yang’anani kumbali. (2) Mukayamba kuganizira zoipa, nthawi yomweyo yesetsani kusiya kuganizira zimenezo ndipo kenako pempherani. (3) Muzipewa mafilimu kapena mawebusaiti oonetsa zolaula.—4/1, tsamba 10-12.
Kodi Mkhristu angakumane ndi mavuto ati amene sankawayembekezera akasiya banja lake n’kukagwira ntchito kudziko lina?
Makolo akamakhala kosiyana, ana awo amavutika kwambiri. Mwina anawo angasiye kukonda makolo awo. Komanso mwamuna ndi mkazi wake amene akukhala kosiyana akhoza kugwera m’msampha wochita chigololo.—4/15, tsamba 19-20.
N’chifukwa chiyani zigawenga ankazithyola miyendo akamazipha pamtengo?
Aroma ankapha zigawenga zina pozipachika pamtengo. Ayuda anapempha kuti miyendo ya anthu amene anapachikidwa limodzi ndi Yesu ithyoledwe. Zimenezi zinachititsa kuti anthuwo afe msanga chifukwa cholephera kupuma mokwanira. Ndiyeno sankayenera kukhala pamtengo usiku wonse. (Deut. 21:22, 23)—5/1, tsamba 11.
Kodi tiyenera kudzifunsa mafunso anayi ati tikamalalikira?
Kodi munthu amene ndilankhule naye ndi wotani? Kodi ndizichita chiyani ndikafika panyumba ya munthu? Kodi ndizilalikira pa nthawi iti? Nanga ndiziyamba bwanji kulankhula ndi anthu?—5/15, tsamba 12-15.
Kodi ndi anthu angati amene amafa chifukwa chosuta fodya?
Zaka 100 zapitazo, anthu okwana 100 miliyoni anafa chifukwa cha kusuta. Anthu pafupifupi 6 miliyoni amamwalira chaka chilichonse chifukwa cha vutoli.—6/1, tsamba 3.


c: text/html

text:
NKHANI YA PACHIKUTO
Kodi Osamukira Kudziko Lina Amakapezadi Zimene Akufuna?
Kufunafuna Moyo Wabwino
GEORGE ankakhala m’dziko losauka kwambiri ndipo ankadziwa kuti atangosamukira kudziko lina akhoza kukapeza ntchito yabwino. M’dziko lawo, iye ankalephera kupezera banja lake chakudya chokwanira. Anthu ambiri am’dera lake ankadwala komanso kusowa chakudya, pomwe dziko lina loyandikana ndi dziko lawo linali lolemera. Choncho George anaganiza zosamukira kudziko limenelo kuti akapeze ntchito. Iye ankaganiza kuti akakapeza ntchitoyo adzatenga banja lake kuti lizikakhala naye.
Patricia ankafuna atasamukira kudziko lina. Zinali zovuta kupeza ntchito komanso maphunziro abwino m’dziko la kwawo. Choncho iye ndi chibwenzi chake anachoka ku Nigeria kudutsira ku Algeria pa ulendo wawo wopita ku Spain. Iwo sankadziwa kuti ulendo wodutsa m’chipululu cha Sahara unali wovuta kwambiri. Patricia ananena kuti: “Ndinasamuka chifukwa chakuti ndinali wodwala ndipo ndinkafuna kuti mwana wangayo asadzavutike ndi umphawi.”
Rachel wa ku Philippines ankafuna kusamukira ku Ulaya chifukwa chakuti anali atachotsedwa ntchito. Azibale ake anamuuza kuti atapita kunja akhoza kukapeza ntchito yam’nyumba mosavuta. Choncho iye anakongola ndalama zoti alipirire ndege ndipo anatsimikizira mwamuna wake ndi mwana wake kuti sipapita nthawi yaitali asanaonane.
Zikuoneka kuti anthu 200 miliyoni anasamukira kudziko lina ngati mmene anachitira George, Patricia, ndi Rachel. Ngakhale kuti ena amasamuka kudziko lawo chifukwa chothawa kuzunzidwa, nkhondo komanso masoka achilengedwe, ambiri amasamuka chifukwa cha mavuto a zachuma. Kodi anthu amene amasamukira kudziko lina amakumana ndi mavuto otani? Kodi amakakhaladi mosangalala ngati mmene amaganizira? Kodi ana amakumana ndi zotani kholo likasamukira kudziko lina? Nkhani zotsatirazi ziyankha mafunso amenewa.
Vuto la Kayendedwe Komanso Kuzolowera Dziko Lachilendo
Vuto loyamba limene anthu osamukira kudziko lina amakumana nalo ndi kayendedwe. George, yemwe tamutchula m’nkhani yoyamba ija, anayenda ulendo wautali ali ndi chakudya chochepa. Iye anati: “Sindinavutikepo ngati mmene ndinavutikira paulendo umenewu.” Ndipo anthu ambiri amene amasamuka samakafika n’komwe kumene amapitako.
Cholinga cha Patricia, yemwe tamutchula kale uja, chinali choti akafike ku Spain. Choncho iye anayenda ulendo wapalole kudutsa m’chipululu cha Sahara. Iye anafotokoza kuti: “Ulendo wochoka ku Nigeria kukafika ku Algeria unatitengera mlungu umodzi. M’galimotoyo tinali anthu 25 ndipo tinakhala mopanikizana kwambiri. Paulendowu tinaona mitembo yambirimbiri komanso anthu akungoyendayenda m’chipululu kusowa mtengo wogwira. Zikuoneka kuti anthu amenewa anali atasiyidwa ndi madalaivala a magalimoto omwe anakwera.”
Koma Rachel sanavutike ndi mayendedwe ngati mmene anachitira George komanso Patricia, chifukwa popita ku Ulaya anakwera ndege ndipo anapezadi ntchito yam’nyumba. Koma vuto linali lakuti ankamusowa kwambiri mwana wake wamkazi wazaka ziwiri. Iye anafotokoza kuti: “Ndinkati ndikaona mayi akusamalira mwana wake, mtima unkandipweteka kwambiri.”
George nayenso anavutika kuti azolowere moyo wa m’dziko lomwe anasamukira. Panapita miyezi yambiri asanayambe kutumiza ndalama kumudzi kwawo. Iye anafotokoza kuti: “Nthawi zambiri usiku ndinkalira chifukwa chosowa wocheza naye komanso nkhawa.”
Patatha miyezi yambiri, Patricia anafika kumalire a dziko la Algeria ndi Morocco. Iye anafotokoza kuti: “Mwana wanga wamkazi anabadwira kumeneko. Ndinkakhala mobisa poopa anthu omwe amagwira azimayi kuti azikawagwiritsa ntchito ya uhule. Kenako ndinapeza ndalama zolipirira ulendo wapanyanja wopita ku Spain. Ulendowu unali woopsa kwambiri chifukwa botilo linali lophwasukaphwasuka ndipo linali losayenera kunyamula anthu ambiri. Nthawi zambiri m’botimo munkalowa madzi moti tinkachita kuwakapa ndi nsapato. Ndinafika ku Spain nditatopa kwambiri moti ndinkachita kulephera kuyenda.”
N’zoona kuti anthu amene akuganiza zosamukira ku dziko lina ayenera kuganizira mavuto amene angakumane nawo pa ulendowo. Koma ayenera kuganiziranso vuto lachinenero komanso kusiyana zikhalidwe. Amavutikanso kuti apeze chilolezo choti akhale nzika kapena chowalola kugwira ntchito m’dzikolo. Anthu omwe alibe chilolezo chokhala m’dzikolo sangapeze ntchito, nyumba, maphunziro komanso chithandizo chamankhwala chabwino. Iwo sangathe kupezanso laisensi ya galimoto kapena kutsegula akaunti ya ku banki. Kawirikawiri anthu ochoka kudziko lina omwe alibe makalata owaloleza kukhala m’dzikolo amangogwiritsidwa ntchito za ndalama zochepa.
Chinanso chimene ayenera kuganizira ndi mmene amaonera ndalama. Kodi tiyenera kudalira kwambiri ndalama? Baibulo limatichenjeza kuti: “Usamadzitopetse ndi ntchito kuti upeze chuma. . . . Kodi maso ako amayang’anitsitsa chuma, pomwe icho sichichedwa kuchoka? Chifukwa ndithu chimadzipangira mapiko ngati a chiwombankhanga n’kuulukira kumwamba.” (Miyambo 23:4, 5) Tizikumbukira kuti zimene timafunikira kwambiri pa moyo ndi zinthu monga chikondi, mtendere wam’maganizo komanso mtendere wam’banja zomwe sizifuna ndalama. Koma zimakhala zomvetsa chisoni kuti makolo ena amasiya ana awo alibe aliyense amene angawasonyeze chikondi n’cholinga chokafunafuna ndalama.—2 Timoteyo 3:1-3.
Komanso anthufe timafunikira kupeza zosowa zathu zauzimu. (Mateyu 5:3) Choncho makolo anzeru amayesetsa kukwaniritsa udindo umene Mulungu anawapatsa wophunzitsa ana awo za Mulungu, cholinga chake komanso zimene iye amafuna.—Aefeso 6:4.
Chofunika Kwambiri Kuposa Ndalama
Pali nkhani zosiyanasiyana zokhudza anthu amene anasamukira kudziko lina koma pali vuto limodzi lofanana mu nkhanizi monga taonera pa zimene zinachitikira George, Rachel, ndi Patricia. Vutolo ndi loti banja lonse limavutika mmodzi m’banja akasamukira kudziko lina ndipo pamatenga zaka zambiri kuti banjalo lidzakumanenso. N’zimene zinam’chitikira George, chifukwa panatenga zaka zinayi kuti akumanenso ndi banja lake.
Rachel anabwerera ku Philippines kukatenga mwana wake patatha pafupifupi zaka zisanu. Ndipo Patricia anafika ku Spain ali ndi mwana wakhanda m’manja. Iye ananena kuti: “Ndimamukonda kwambiri mwana wangayu chifukwa ndimaona kuti kunoko wachibale wanga ndi yekhayu basi.”
Ena amayesetsabe kuzolowera moyo wa dziko limene asamukira ngakhale kuti amasowa ocheza nawo, amasowa ndalama komanso amasowa banja lawo. Anthu amenewa amakhala kuti awononga ndalama zambiri kuti akafike kudziko lina, choncho zinthu zikavuta, safuna kubwerera ali chimanjamanja chifukwa amaopa kuchita manyazi.
Allan ndi m’modzi wa anthu amene analimba mtima kubwerera kwawo ku Philippines. Iye anapeza ntchito yabwino ku Spain koma anangogwira kwa chaka ndi miyezi 6 basi. Allan ananena kuti: “Ndinkafunitsitsa nditaonananso ndi mkazi wanga komanso mwana wanga wamkazi. Ndinawasowa kwabasi. Ndinaganiza kuti ngati ndikufuna kukagwira ntchito kudziko lina, ndidzapite ndi banja langa ndipo zimenezi n’zimene pamapeto pake ndinachita. Ndimaona kuti banja langa ndi lofunika kwambiri kuposa ndalama.”
Patricia anapezanso kuti pali chinthu china chomwe ndi chofunika kwambiri kuposa ndalama. Popita ku Spain, anatenga Baibulo lake la “Chipangano Chatsopano,” kapena kuti la Malemba Achigiriki. Iye anafotokoza kuti: “Ndinkaona Baibuloli ngati chithumwa chondipatsa mwayi. Kenako tsiku lina mayi wina wa Mboni za Yehova anafika kumene ndinkakhala. Poyamba a Mboni akafika pakhomo panga sindinkawalandira. Koma patsikulo ndinafunsa mayiyo mafunso ambiri n’cholinga choti ndimusonyeze kuti zimene amakhulupirira n’zabodza. Koma mayiyo anayankha mafunso anga onse pogwiritsa ntchito Baibulo ndipo anasonyeza kuti zimene amakhulupirira n’zoona.”
Zimene Patricia anaphunzira zinamuthandiza kudziwa kuti ndalama kapena kusamukira kudziko lina sikungathandize munthu kuti akhale wosangalala. Koma munthu amakhala wosangalala komanso kukhala ndi chiyembekezo cha moyo wosatha akamaphunzira za Mulungu ndi cholinga chake. (Yohane 17:3) Patricia anaphunziranso kuti dzina la Mulungu woona ndi Yehova. (Salimo 83:18) Iye anawerenganso m’Baibulo kuti posachedwapa Mulungu abweretsa Ufumu wake, womwe mfumu yake ndi Yesu Khristu ndipo udzathetsa umphawi. (Danieli 7:13, 14) Ndipotu lemba la Salimo 72:12, 14 limanena kuti: “[Yesu] adzalanditsa wosauka wofuulira thandizo, komanso wosautsika ndi aliyense wopanda womuthandiza.”
Mungachite bwino kupeza nthawi yophunzira Baibulo. Buku limeneli lili ndi nzeru zochokera kwa Mulungu ndipo lingakuthandizeni kudziwa zinthu zomwe zili zofunika kwambiri pa moyo wanu. Lingakuthandizeninso kuti muzisankha bwino zinthu ndiponso kupirira mavuto amene mumakumana nawo.—Miyambo 2:6-9, 20, 21.

robotstxt: allowed

filter: keep


text:
NSANJA YA OLONDA FEBRUARY 2014
Nkhondo Yomwe Inasintha Dziko Lonse
N’chifukwa chiyani nkhondo yoyamba ya padziko lonse inasintha kwambiri dziko? Kodi yankho la funso limeneli limatithandiza kudziwa chiyani zokhudza tsogolo ladzikoli?
Nkhondo Yomwe Inasintha Dziko Lonse
Kodi nkhondo yoyamba ya padziko lonse, yomwe inkatchedwanso kuti “Nkhondo Yaikulu,” inasintha bwanji dziko lonse m’njira zoti zimatikhudzanso ifeyo?
Kodi Ndani Amachititsa Nkhondo Komanso Mavuto Ena Padzikoli?
Kodi Baibulo limati pali kugwirizana kotani pakati pa nkhondo imene inachitika kumwamba ndi nkhondo ya padziko lonse?
Lonjezo la Paradaiso Linasintha Moyo Wanga
Ivars Vigulis anali katswiri wa mpikisano woyendetsa njinga yamoto. Kodi ataphunzira Baibulo anayamba kuiona bwanji ntchito yakeyi?
Kodi Mukudziwa?
Kodi aloye amene ankagwiritsidwa ntchito kale anali chiyani? Kodi ndi nsembe zotani zimene zinali zovomerezeka pakachisi ku Yerusalemu?
N’chifukwa Chiyani Mulungu Amalola Kuti Anthu Osauka Aziponderezedwa?
Baibulo limanena zimene Mulungu amachita pa nkhani ya kuponderezana komanso zimene adzachite m’tsogolo.
Anakhalabe Wokhulupirika Ngakhale Kuti Ena Ankachita Zinthu Zopanda Chilungamo
Kodi inuyo munayamba mwachitiridwapo zinthu zopanda chilungamo? Kodi mumafuna Mulungu atathetsa zinthu zopanda chilungamo? Werengani nkhaniyi kuti muone mmene mungatsanzirire chikhulupiriro cha Eliya.
Kuyankha Mafunso a M’Baibulo
Kodi pali umboni wosonyeza kuti Baibulo ndi lochokera kwa Mulungu? Kodi linalembedwa bwanji?
Zina zimene zili pawebusaiti
N’chifukwa Chiyani Mtendere Ndi Wosowa M’dzikoli?
Anthu alephera kubweretsa mtendere. Taonani zifukwa zingapo zimene zikuchititsa kuti anthu azilephera kubweretsa mtendere.


text:
MUTU 40
Anawaphunzitsa Kukhululukira Ena
MZIMAYI WOCHIMWA ANATHIRA MAFUTA MAPAZI A YESU
ANAWAPHUNZITSA KUKHULULUKA POGWIRITSA NTCHITO FANIZO LA NGONGOLE
Zimene anthu ankachita akamva kapena kuona zimene Yesu wachita zinkadalira mtima wa munthu. Zimenezi zinaoneka bwino pamene Yesu anali kunyumba ya Mfarisi wina mumzinda wa Galileya. Mfarisiyu yemwe dzina lake anali Simoni anaitana Yesu kuti akadye kunyumba kwake ndipo mwina anachita zimenezi kuti akakhale ndi mwayi wocheza ndi Yesu, yemwe ankachita zinthu zamphamvu. Yesu anavomera kupita kunyumba ya Mfarisiyu poona kuti akakhala ndi mwayi wolalikira kwa anthu enanso amene anaitanidwa. Kameneka si kanali koyamba kuitanidwa chifukwa nthawi ina ataitanidwa anavomera ndipo anadya ndi anthu okhometsa msonkho komanso anthu ena ochimwa.
Yesu atafika, sanalandiridwe ngati mmene ankalandilira alendo ena onse nthawi imeneyo. Ku Palesitina kunali mwambo woti mlendo akafika pa khomo azimusambitsa mapazi ndi madzi ozizira chifukwa anthu ankayenda m’misewu ya fumbi atavala masandasi, zomwe zinkachititsa kuti azimva kutentha m’mapazi komanso azituwa kwambiri. Koma Yesu atafika sanamusambitse mapazi kapena kumupsompsona ngati mmene ankachitira akalandira mlendo. Mwambo wina umene ankachita unali wothira mafuta m’mutu mwa mlendoyo posonyeza kuti amulandira ndi manja awiri koma Yesu sanamuchitirenso zimenezi. Kodi pamenepa tinganenedi kuti anamulandira?
Alendo onse anakhala mozungulira tebulo n’kuyamba kudya. Ali mkati mwa kudya, mzimayi wina yemwe sanaitanidwe analowa m’chipindamo mwakachetechete. Mayiyu “anali wodziwika mumzindawo kuti ndi wochimwa.” (Luka 7:37) Anthu onse ndi ochimwa koma zikuoneka kuti mzimayiyu anali ndi makhalidwe oipa ndipo mwina anali hule. N’kutheka kuti mayiyu anamva zimene Yesu ankaphunzitsa komanso anamva akuitana anthu onse ‘ogwira ntchito yolemetsa ndi olemedwa, kuti awatsitsimule.’ (Mateyu 11:28, 29) Zimene Yesu ankaphunzitsa komanso zimene ankachita zinamufika pamtima mayiyu moti anayamba kumufunafuna ndipo anamupeza.
Mzimayiyo atalowa m’chipindamo anafika pamene panali Yesu kudzera kumbuyo kwake ndipo anagwada kumapazi ake. Kenako anayamba kulira moti misozi yake inkagwera pamapazi a Yesu ndipo ankaipukuta ndi tsitsi lake. Anapsompsonanso mapazi a Yesu mwachikondi n’kuwathira mafuta onunkhira amene anabweretsa. Simoni ankangoyang’anitsitsa zimene zinkachitikazo koma sanagwirizane nazo. Mumtima mwake ankanena kuti: “Munthu uyu akanakhala mneneri, akanadziwa kuti mkazi amene akumugwirayu ndi ndani, ndiponso kuti ndi wotani. Akanadziwa kuti ndi wochimwa.”—Luka 7:39.
Yesu atadziwa zimene Simoni ankaganiza, ananena kuti: “Simoni, ndikufuna ndikuuze kanthu kena.” Iye anati: “Ndiuzeni Mphunzitsi!” Yesu ananena kuti: “Amuna awiri anatenga ngongole kwa munthu wina wokongoza ndalama. Mmodzi anatenga ngongole ya madinari 500, koma winayo anatenga ngongole ya madinari 50. Atasowa chopereka kuti abweze ngongolezo, mwiniwake uja anakhululukira onsewo ndi mtima wonse. Kodi ndani mwa awiriwo amene angam’konde kwambiri?” Simoni anangoyankha monyinyirika kuti: “Ndikuganiza kuti ndi amene anamukhululukira zochulukayo.”—Luka 7:40-43.
Yesu anavomereza zimene Simoni ananena. Kenako Yesu akuyang’ana mzimayi uja anauza Simoni kuti: “Ukumuona kodi mayi uyu? Ngakhale kuti ndalowa m’nyumba yako, sunandipatse madzi otsukira mapazi anga. Koma mayi uyu wanyowetsa mapazi anga ndi misozi yake ndi kuipukuta ndi tsitsi lake. Iwe sunandipsompsone, koma chilowereni muno, mayiyu sanaleke kupsompsona mapazi anga mwachikondi. Iwe sunathire mafuta m’mutu mwanga, koma mayiyu wapaka mapazi anga mafuta onunkhira.” Yesu anaona kuti zimene mayiyu anachita zinali umboni wakuti walapa kuchokera pansi pa mtima ndipo wasiya khalidwe lake loipalo. Choncho Yesu ananena kuti: “Ndikukuuza kuti, machimo ake akhululukidwa, ngakhale kuti ndi ochuluka. N’chifukwa chake akusonyeza chikondi chochuluka. Koma amene wakhululukidwa machimo ochepa amasonyezanso chikondi chochepa.”—Luka 7:44-47.
Zimene zinachitikazi si zikusonyeza kuti Yesu amalekerera makhalidwe oipa. Koma zikusonyeza kuti amamvetsa ndiponso kuchitira chifundo anthu amene achita machimo akuluakulu koma kenako amva chisoni ndi zimene achitazo n’kutembenukira kwa Khristu kuti awathandize. Ndipotu mosakayikira mayiyu analimbikitsidwa Yesu atamuuza kuti: “Machimo ako akhululukidwa. . . . Chikhulupiriro chako chakupulumutsa. Pita mu mtendere.”—Luka 7:48, 50.
Onaninso
Kodi Mulungu Angatikhululukire Machimo Athu?
Kodi Mulungu amakhululukira ngakhale machimo aakulu? Kodi tiyenera kuchita chiyani kuti Mulungu azitikonda?
“Yehova Anakukhululukirani ndi Mtima Wonse”
Yehova Mulungu amakhululukira anthu amene alapa. Kodi ifeyo tizitani munthu wina akatilakwira? N’chifukwa chiyani tiyenera kukhululukirana?


text:
Kukongola Ilyushin Il-18 ndi mitundu ya Aeroflot ndi Russian kampani. The cockpit pafupifupi ndi chinthu kwakukulu mu kanyumba nazonso amatsatira mu 3D ndi gawo anthu. Anaphatikizapo phokoso chikhalidwe ambiri makanema ojambula pamanja. Kwinaku DirectX10.
The Ilyushin Il-18 ndi turboprop yonyamula, amene anakhala a ndege bwino Soviet nthawi yake, ndipo mmodzi wa anthu otchuka ndi cholimba, atacita ndege koyamba mu 1957 adakali mu zaka ntchito 50 Patapita.
The Ilyushin Il-18 anali mmodzi wa ndege zikulu mu dziko kwa zaka zambiri ndipo ambiri zimagulitsidwa. Chifukwa cha moyo wautali zake, ambiri anafika pa 45,000 hours ndege. m'malo mwake ndi Il-62.


text:
Kodi Yehova Amasonyeza Bwanji Kuti Amatikonda?
“Taganizirani za chikondi chachikulu chimene Atate watisonyeza.”—1 YOH. 3:1.
NYIMBO: 91, 13
1. Kodi mtumwi Yohane analimbikitsa Akhristu kuchita chiyani, ndipo n’chifukwa chiyani anatero?
PALEMBA la 1 Yohane 3:1, mtumwi Yohane anati: “Taganizirani za chikondi chachikulu chimene Atate watisonyeza.” Apa iye analimbikitsa Akhristu kuti aziganizira mmene Yehova amawakondera. Tikamachita zimenezi timayamba kukonda kwambiri Mulungu ndiponso kukhala naye pa ubwenzi wolimba.
2. N’chifukwa chiyani anthu ena amaona kuti Mulungu sawakonda?
2 Anthu ena amaona kuti Mulungu sangawakonde. Mwina amaona kuti Mulungu amangopereka malamulo ndi kulanga anthu amene samvera malamulowo. Ena amaphunzitsidwa mabodza osonyeza kuti Mulungu ndi wankhanza ndipo n’zosatheka kumukonda. Pomwe anthu enanso amakhulupirira kuti Mulungu sangasiye kuwakonda ngakhale iwo atachita zinthu zoipa. Pamene munkaphunzira Baibulo munamva kuti khalidwe lalikulu la Mulungu ndi chikondi. Munaphunziranso kuti chifukwa cha chikondicho, Yehova anapereka Mwana wake kuti atiwombole. (Yoh. 3:16; 1 Yoh. 4:8) Ngakhale zili choncho, zinthu zoipa zimene munthu wakumana nazo pa moyo wake zingamulepheretsenso kukhulupirira kuti Mulungu amamukonda.
3. Kodi tiyenera kumvetsa mfundo iti kuti tidziwe mmene Mulungu amatikondera?
3 Kodi Yehova amasonyeza bwanji kuti amatikonda? Kuti tiyankhe funsoli, tiyenera kumvetsa kaye mfundo yoti iye ndi amene anatilenga. (Werengani Salimo 100:3-5.) N’chifukwa chake Baibulo limanena kuti Adamu anali “mwana wa Mulungu.” (Luka 3:38) Nayenso Yesu anaphunzitsa kuti tizitchula Mulungu kuti “Atate wathu wakumwamba.” (Mat. 6:9) Popeza Yehova ndi amene anatilenga, ifeyo tili ngati ana ake. Choncho Yehova amatikonda ngati mmene bambo wabwino amakondera ana ake.
4. (a) Kodi Yehova amasiyana bwanji ndi anthu pa nkhani yosamalira ana? (b) Kodi tikambirana chiyani m’nkhaniyi ndiponso yotsatira?
4 Koma ngakhale bambo wabwino atayesetsa kwambiri kusonyeza chikondi, sangafanane ndi Yehova. Ndipo pali abambo ena amene amazunza ana awo moti anawo saiwala nkhanza zimene anachitiridwa. Izitu n’zopweteka komanso zomvetsa chisoni. Koma Yehova sachita zimenezi. (Sal. 27:10) Iye amatikonda komanso kutisamalira bwino. Kudziwa zimenezi kungatithandize kumukondanso kwambiri. (Yak. 4:8) M’nkhaniyi tikambirana zinthu 4 zimene Yehova amachita posonyeza kuti amatikonda. Ndiyeno m’nkhani yotsatira tidzakambirana zinthu 4 zimene tingachite posonyeza kuti timakonda Yehova.
YEHOVA AMATISAMALIRA MWACHIKONDI
5. Kodi mtumwi Paulo ananena kuti Mulungu amatipatsa zinthu ziti?
5 Pamene mtumwi Paulo anali mumzinda wa Atene ku Girisi, anaona mafano ambiri a milungu imene anthu ankakhulupirira kuti inkawapatsa moyo komanso chilichonse chofunika. Ndiyeno Paulo anati: “Mulungu amene anapanga dzikoli ndi zinthu zonse zili mmenemu, . . . amapatsa anthu onse moyo, mpweya, ndi zinthu zonse. . . . Chifukwa cha iye tili ndi moyo, timayenda ndipo tilipo.” (Mac. 17:24, 25, 28) Choncho Yehova amatipatsa “zinthu zonse” zofunika pa moyo chifukwa chotikonda. Koma kodi ndi zinthu zina ziti zimene Yehova watipatsa?
6. Kodi dziko lapansi limasonyeza bwanji kuti Mulungu amatikonda? (Onani chithunzi patsamba 18.)
6 Mulungu ‘anapereka dziko lapansi kwa ana a anthu.’ (Sal. 115:15, 16) Ndiye taganizirani zinthu zimene zimapezeka m’dzikoli. Asayansi awononga ndalama zambiri kuti afufuze ngati pali pulaneti lina lofanana ndi dziko lapansi. Iwo anatulukira mapulaneti ambirimbiri koma mapulaneti ena onsewo alibe zinthu zothandiza kuti anthu akhale ndi moyo. Zikuoneka kuti dziko lapansi lokhali ndi limene Mulungu analilenga kuti likhale ndi zinthu zonse zofunika pa moyo. Iye anaonetsetsanso kuti likhale lokongola, losangalatsa ndi lotetezeka. (Yes. 45:18) Umenewutu ndi umboni wakuti Yehova amatikonda kwambiri.—Werengani Yobu 38:4, 7; Salimo 8:3-5.
7. Kodi Yehova anasonyeza bwanji chikondi potilenga?
7 Koma Yehova amadziwanso kuti anthufe timafunikira zinthu zina kuti tizikhala osangalala. Mwana amamva bwino akaona kuti makolo ake amamukonda ndiponso kumusamalira. Ndiyeno Yehova analenga anthu m’chifanizo chake. (Gen. 1:27) Choncho timatha kuzindikira kuti iye amatikonda ndiponso ifeyo tikhoza kumukonda. Paja Yesu ananenanso kuti timakhala osangalala tikakhala pa ubwenzi ndi Yehova. (Mat. 5:3) Iye ndi Atate wathu wachikondi ndipo “amatipatsa mowolowa manja zinthu zonse kuti tisangalale.”—1 Tim. 6:17; Sal. 145:16.
YEHOVA AMATIPHUNZITSA MWACHIKONDI
8. Kodi Yehova wasonyeza bwanji kuti ndi bambo wabwino?
8 Abambo amakonda kwambiri ana awo ndipo amafunitsitsa kuwateteza kuti asasocheretsedwe. Koma makolo ambiri satsatira mfundo za Mulungu ndipo amalephera kutsogolera bwino ana awo. Izi zimasokoneza kwambiri anawo. (Miy. 14:12) Koma Yehova ndi “Mulungu wachoonadi” ndipo amatsogolera bwino ana ake. (Sal. 31:5) Iye amatikonda kwambiri ndipo amasangalala kutitsogolera pomulambira ndiponso pa moyo wathu wonse. (Werengani Salimo 43:3.) Kodi Yehova wasonyeza kuti amatikonda potiphunzitsa zinthu zotani?
9, 10. Kodi Yehova amasonyeza bwanji kuti amatikonda potiphunzitsa mfundo zoona zokhudza (a) iyeyo? (b) ifeyo?
9 Choyamba, Yehova watithandiza kuti timudziwe bwino. Mwachitsanzo, watiuza dzina lake lomwe limapezeka m’Baibulo m’malo ambiri kuposa dzina lina lililonse. Izi zimasonyeza kuti akufunitsitsa kukhala nafe pa ubwenzi. (Yak. 4:8) Iye amatithandizanso kudziwa makhalidwe ake. Mwachitsanzo, tikamayang’ana chilengedwe timaona kuti Yehova ndi wamphamvu komanso wanzeru. (Aroma 1:20) Baibulo limasonyezanso kuti iye ndi wachilungamo ndiponso wachikondi. Mulungu ali ngati bambo wamphamvu, wanzeru, wachilungamo ndiponso wachikondi. Choncho n’zosavuta kukhala naye pa ubwenzi.
10 Yehova watiuzanso cholinga chake. Iye watiphunzitsa kuti ife ndi angelo tili ngati banja lake. Baibulo limatiuzanso kuti Mulungu sanalenge anthufe m’njira yoti tizisankha tokha zabwino ndi zoipa. Munthu akanyalanyaza mfundo imeneyi amakumana ndi mavuto aakulu. (Yer. 10:23) Choncho tiyenera kutsogoleredwa ndi Mulungu kuti tizikhala mwamtendere ndiponso mosangalala. Yehova watiphunzitsa mfundo yofunika imeneyi chifukwa choti amatikonda.
11. Kodi Yehova watilonjeza chiyani?
11 Bambo wachikondi amafunitsitsa kuti zinthu ziziyenda bwino pa moyo wa ana ake. Koma chomvetsa chisoni n’chakuti anthu ambiri sadziwa zam’tsogolo ndipo amatanganidwa ndi zinthu zosakhalitsa. (Sal. 90:10) Ifeyo tili ndi mwayi chifukwa Atate wathu wakumwamba watilonjeza tsogolo labwino kwambiri. Izi zimathandiza kuti tizikhala anthu osangalala.
YEHOVA AMATILANGIZA
12. Kodi Yehova anasonyeza bwanji chikondi polangiza Kaini komanso Baruki?
12 Yehova ataona kuti Kaini wakwiya kwambiri anamufunsa kuti: “N’chifukwa chiyani wapsa mtima choncho, ndipo nkhope yako yagweranji? Ukasintha n’kuchita chabwino, sindikuyanja kodi? . . . Kodi iweyo suugonjetsa [uchimowo]?” (Gen. 4:6, 7) Apatu Yehova anapereka malangizo othandiza kwambiri. Iye anachita zimenezi ataona kuti Kaini watsala pang’ono kuchita zoipa. Koma Kaini sanamvere malangizowo ndipo zotsatira zake zinali zoipa kwambiri. (Gen. 4:11-13) Pa nthawi ina, mlembi wa Yeremiya dzina lake Baruki, anakhumudwa kwambiri ndipo Yehova anamuthandiza kuzindikira vuto lake lenileni. Koma mosiyana ndi Kaini, Baruki anamvera malangizo a Yehova ndipo anapulumuka.—Yer. 45:2-5.
13. N’chifukwa chiyani Yehova analola kuti atumiki ake ena akumane ndi mavuto?
13 Mtumwi Paulo analemba kuti: “Yehova amalanga aliyense amene iye amamukonda, ndipo amakwapula aliyense amene iye amamulandira monga mwana wake.” (Aheb. 12:6) Palembali, mawu akuti ‘kulanga’ amatanthauzanso kuphunzitsa m’njira zosiyanasiyana. M’Baibulo muli zitsanzo zosonyeza kuti Yehova ankalola kuti atumiki ake ena akumane ndi mavuto pofuna kuwathandiza kukhala anthu abwino. Mwachitsanzo, Yosefe, Mose ndiponso Davide anakumana ndi mavuto aakulu kwambiri. Koma Yehova sanawasiye ndipo zimene anaphunzira pa nthawi ya mavutowo zinawathandiza kuti iye adzawagwiritse ntchito pa maudindo aakulu. Tikamawerenga nkhani ngati zimenezi timaoneratu kuti Yehova amatikonda kwambiri.—Werengani Miyambo 3:11, 12.
14. Kodi Yehova amatisonyeza bwanji chikondi tikalakwitsa zinazake?
14 Yehova amatisonyezanso chikondi tikalakwitsa zinthu. Iye amatilangiza ndipo tikamvera malangizo akewo n’kulapa, ‘amatikhululukira ndi mtima wonse.’ (Yes. 55:7) Zimene Davide ananena zimasonyeza kuti Yehova ndi wachifundo kwambiri. Iye anati: ‘Akukukhululukira zolakwa zako zonse ndipo akukuchiritsa matenda ako onse. Akuwombola moyo wako kudzenje, akukuveka kukoma mtima kosatha ndi chifundo ngati chisoti chachifumu, monga mmene kum’mawa kwatalikirana ndi kumadzulo, momwemonso, watiikira kutali zolakwa zathu.’ (Sal. 103:3, 4, 12) Choncho tiyenera kumvera malangizo a Yehova podziwa kuti iye amatilangiza chifukwa chotikonda.—Sal. 30:5.
YEHOVA AMATITETEZA
15. Kodi Yehova amachitanso chiyani posonyeza kuti amatikonda?
15 Bambo wachikondi amaona kuti kuteteza ana ake n’kofunika kwambiri. Atate wathu wakumwamba amachitanso zimenezi. Wolemba masalimo wina ananena kuti Yehova “amateteza moyo wa anthu ake okhulupirika. Amawalanditsa m’manja mwa anthu oipa.” (Sal. 97:10) Anthufe timaona kuti maso athu ndi ofunika ndipo timawateteza kwambiri. Nayenso Yehova amatiteteza chifukwa choona kuti ndife ofunika.—Werengani Zekariya 2:8.
16, 17. Kodi Yehova anateteza bwanji atumiki ake akale, nanga amachita bwanji zimenezi masiku ano?
16 Nthawi zina Yehova amagwiritsa ntchito angelo poteteza anthu ake. (Sal. 91:11) Mwachitsanzo, mngelo mmodzi anapulumutsa mzinda wa Yerusalemu pamene Asuri ankafuna kuuwononga. Iye anapha asilikali 185,000 usiku umodzi. (2 Maf. 19:35) Petulo ndi Paulo anapulumutsidwanso pamene angelo anawatulutsa m’ndende. (Mac. 5:18-20; 12:6-11) Masiku ano Yehova amatetezanso anthu ake. M’bale wina woimira likulu lathu anapita m’dziko lina ku Africa. Iye ananena kuti m’dzikolo munali chipwirikiti ndipo anthu ankamenyana, kuba, kugwirira akazi ndiponso kupha anzawo. Koma palibe abale ndi alongo amene anaphedwa ngakhale kuti ena anaberedwa katundu wawo. Pamene m’baleyo anawafunsa mmene zinthu zilili, onse anamwetulira n’kuyankha kuti: “Zonse zili bwino ndipo timangothokoza Yehova.” Iwo ankadziwa kuti Mulungu amawakonda.
17 Koma nthawi zina, Yehova amalola kuti adani ake aphe anthu okhulupirika. Chitsanzo pa nkhaniyi ndi Sitefano. Ngakhale zili choncho, Yehova amateteza anthu ake powapatsa malangizo kuti asakodwe m’misampha ya Satana. (Aef. 6:10-12) Malangizo a m’Baibulo komanso m’mabuku athu amatithandiza kuti tipewe mtima wokonda chuma, chiwerewere, zosangalatsa zachiwawa komanso kugwiritsa ntchito Intaneti molakwika. Apa tingati Yehova ndi Bambo wachikondi amene amateteza ana ake.
TILI NDI MWAYI WAUKULU KWAMBIRI
18. Kodi inuyo mumamva bwanji mukaganizira mmene Yehova amakukonderani?
18 M’nkhaniyi taona kuti Yehova amatisonyeza chikondi m’njira zambiri. Izi zimatichititsa kukhala ndi maganizo amene Mose anali nawo. Paja iye atatumikira Yehova kwa nthawi yaitali, ananena kuti: “M’mawa mutikhutiritse ndi kukoma mtima kwanu kosatha, kuti tifuule mokondwera ndi kuti tikhale osangalala masiku onse a moyo wathu.” (Sal. 90:14) Kunena zoona, tili ndi mwayi waukulu kwambiri chifukwa chakuti timadziwa kuti Yehova amatikonda komanso amatisonyeza chikondicho m’njira zambiri. M’pake kuti mtumwi Yohane ananena kuti: “Taganizirani za chikondi chachikulu chimene Atate watisonyeza.”—1 Yoh. 3:1.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
5 Pa tsiku limenelo, Debora+ ndi Baraki+ mwana wa Abinowamu,+ anayamba kuimba nyimbo,+ ndipo anati:
2 “Posunga tsitsi lalitali mu Isiraeli monga lumbiro la nkhondo,
Chifukwa cha kudzipereka mwaufulu kwa anthu,+
Tamandani Yehova.+
3 Mvetserani mafumu inu,+ inunso nduna, tcherani khutu:
Ine ndidzaimbira Yehova, ndithu ndidzamuimbira.
Ndidzaimbira Yehova, Mulungu wa Isiraeli,+ nyimbo zomutamanda.+
4 Yehova, pamene munayenda kuchokera ku Seiri,+
Pamene munaguba kuchokera kudera la Edomu,+
Dziko linagwedezeka,+ kumwamba kunagwetsa madzi,+
Mitambo inagwetsa madzi.
5 Mapiri anasungunuka ndi kuyenda ngati madzi, kuchoka pamaso pa Yehova,+
Sinai+ uyu anayenda ngati madzi kuchoka pamaso pa Yehova,+ Mulungu wa Isiraeli.+
6 M’masiku a Samagara+ mwana wa Anati,
M’masiku a Yaeli,+ m’njira munalibe odutsamo,
Ndipo oyenda m’misewu anayamba kuyenda njira zolambalala.+
7 Anthu okhala m’midzi anachoka m’midzi yawo, anachoka m’midzi ya Isiraeli,+
Kufikira pamene ine Debora+ ndinauka,
Kufikira pamene ine ndinauka monga mayi mu Isiraeli.+
8 Anayamba kusankha milungu yatsopano.+
Atatero m’pamene nkhondo inafika m’mizinda.+
Panalibe chishango kapena mkondo waung’ono,
Pakati pa anthu 40,000 mu Isiraeli.+
9 Mtima wanga uli pa atsogoleri a asilikali a Isiraeli,+
Amene anadzipereka mwaufulu pakati pa anthu awo.+
Tamandani Yehova.+
10 Inu okwera abulu ofiirira,+
Inu okhala pansalu zokwera mtengo,
Ndi inu oyenda mumsewu,
Ganizirani ntchito za Mulungu izi:+
11 Mawu a anthu ena otunga madzi anamveka pamalo otungira madzi,+
Kumeneko anayamba kusimba ntchito zolungama za Yehova,+
Anasimba ntchito zolungama za anthu ake okhala m’midzi ya Isiraeli.
Atatero m’pamene anthu a Yehova anapita kumizinda.
12 Dzuka! Dzuka Debora iwe!+
Dzuka! Dzuka! Imba nyimbo!+
Imirira Baraki iwe!+ Tsogolera anthu ogwidwa, iwe mwana wa Abinowamu.+
13 Pamenepo, opulumuka anapita kwa anthu otchuka.
Anthu a Yehova anabwera kwa ine, pokalimbana ndi amphamvu.
14 Amene anali m’chigwa anachokera m’fuko la Efuraimu,+
Ndipo iwo anali ndi iwe Benjamini, pakati pa anthu a mtundu wako.
Atsogoleri a asilikali anachokera kwa Makiri,+
Ndipo osunga zida za mlembi, anachokera m’fuko la Zebuloni.+
15 Akalonga a fuko la Isakara+ anali ndi Debora,
Mmene anachitira Isakara, ndi mmenenso anachitira Baraki.+
Anamutumiza kuchigwa akuyenda wapansi.+
Pakati pa magulu a m’fuko la Rubeni, panali kufufuza mozama za mumtima.+
16 Unakhaliranji pansi pakati pa zikwama ziwiri za pachishalo,
N’kumamvetsera nyimbo za zitoliro zoimbira nkhosa?+
Pakuti m’magulu a fuko la Rubeni munali kufufuza mozama za mumtima.+
17 Anthu a ku Giliyadi anakhalabe kwawo komweko, kutsidya lina la Yorodano.+
Ndipo n’chifukwa chiyani Dani anakhalabe m’zombo kwa kanthawi?+
Aseri anangokhala phee pagombe la nyanja,
Nakhalabe pamadoko ake.+
18 Anthu a m’fuko la Zebuloni ndiwo anatonza miyoyo yawo mpaka kuiika pangozi.+
Anthu a m’fuko la Nafitali+ nawonso anachita zomwezo m’mapiri a dziko.+
19 Mafumu anabwera ndi kumenya nkhondo.
Pamenepo mafumu a Kanani anamenya nkhondo,+
Anamenya nkhondo ku Taanaki,+ pafupi ndi madzi a ku Megido.+
Iwo sanapezepo phindu la siliva.+
20 Nyenyezi zinamenya nkhondo zili kumwamba,+
Zinamenyana ndi Sisera zili m’njira zawo.
21 Mtsinje wa Kisoni unawakokolola,+
Mtsinje wakalekale, mtsinje wa Kisoni.+
Moyo wangawe, unapondereza adani amphamvu.+
22 Pamenepo ziboda za mahatchi zinaguguda pansi,+
Chifukwa cha kuthamangathamanga kwa mahatchiwo.
23 Mngelo wa Yehova+ anati: ‘Tembererani+ Merozi,
Tembererani anthu ake mosaleka,
Chifukwa sanathandize Yehova,
Sanabwere ndi anthu amphamvu kudzathandiza Yehova.’
24 Yaeli,+ mkazi wa Hiberi Mkeni,+ akhale wodalitsika pakati pa akazi onse,
Akhale wodalitsika pakati pa akazi onse okhala m’mahema.+
25 Sisera anapempha madzi, Yaeli anapereka mkaka.
Anamupatsa mkaka, m’mbale yolowa yaikulu yomwera anthu olemekezeka pa phwando.+
26 Kenako anatambasula dzanja lake ndi kugwira chikhomo cha hema.
Anatambasulanso dzanja lake lamanja ndi kutenga nyundo yamtengo, ya anthu ogwira ntchito mwamphamvu.+
Atatero anakhoma Sisera m’mutu ndipo chikhomocho chinatulukira mbali ina ya mutu wakewo.+
Anaphwanya ndi kudula fupa la pafupi ndi khutu la Sisera.
27 Sisera anakomoka, kugwa ndi kugona pakati pa mapazi ake,
Iye anakomoka n’kugwa.
Pamene anakomokerapo, anagwera pomwepo, atagonja.+
28 Munthu wamkazi anaima pawindo ndi kuyang’ana kunja, kumuyembekezera,
Amayi a Sisera anayang’ana kunja pawindo,+ kumuyembekezera, ndipo anati,
‘N’chifukwa chiyani galeta lake lankhondo lachedwa kubwera?+
N’chifukwa chiyani kuguguda kwa magaleta ake kwachedwa kumveka?’+
29 Akazi anzeru pakati pa gulu la amayi ake olemekezeka+ anali kumuyankha,
Iyenso n’kumadziyankhira mumtima mwake, kuti,
30 ‘Kodi sanapeze zofunkha ndipo ayenera kuzigawa?+
Kodi sayenera kugawa mkazi mmodzi, kapenanso akazi awiri kwa mwamuna aliyense wamphamvu,+
Ndi nsalu za Sisera zofunkhidwa zonyika mu utoto, ndithu nsalu zofunkhidwa zonyika mu utoto?
Kodi sayenera kugawa chovala chopeta chonyika mu utoto, inde, zovala ziwiri zopeta,
Kuti amuna ofunkha avale m’makosi awo?’
31 Inu Yehova, adani anu onse afafanizidwe chimodzimodzi,+
Ndipo okukondani inu+ akhale amphamvu ngati mmene dzuwa limakhalira.”+
Choncho, dzikolo linakhala pa mtendere zaka 40.+
Patsani ena
Patsani ena
Oweruza 5
Baibulo la Dziko Latsopano la Malemba Opatulika
https://www.jw.org/finder?docid=1011452&Book=7&Chapter=5&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D5%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
4 “Tsopano inu Aisiraeli, mverani malangizo ndi zigamulo zimene ndikukuphunzitsani kuti muzitsatira. Mukatero mudzakhala ndi moyo+ n’kukalowa m’dziko limene Yehova Mulungu wa makolo anu akukupatsani, ndi kukalitenga kukhala lanu.
2 Musawonjezepo kalikonse pa mawu amene ndikukulamulani, ndipo musachotsepo kalikonse pa mawu amenewa,+ kuti musunge malamulo a Yehova Mulungu wanu amene ndikukupatsani.
3 “Inu munaona ndi maso anu zimene Yehova anachita pa nkhani ya Baala wa ku Peori, kuti munthu aliyense amene anatsatira Baala wa ku Peori,+ Yehova Mulungu wanu anamuwononga ndi kum’chotsa pakati panu.+
4 Koma nonsenu amene mukumamatira+ kwa Yehova Mulungu wanu muli ndi moyo lero.
5 Taonani, ndakuphunzitsani malangizo+ ndi zigamulo,+ monga mmene Yehova Mulungu wanga wandilamulira, kuti muzikatsatira zimenezo pamene mukukhala m’dziko limene mukupita kukalitenga kukhala lanu.
6 Ndipo muyenera kusunga malangizo ndi zigamulo zimenezi, chifukwa mukatero mudzakhala anzeru+ ndi ozindikira+ pamaso pa anthu a mitundu ina amene adzamva za malangizo onsewa. Pamenepo, anthuwo adzanena kuti, ‘Mtundu waukulu umenewu ndi wa anthu anzerudi ndi ozindikira.’+
7 Pakuti ndi mtundu winanso uti wamphamvu+ umene milungu yake ili pafupi nawo, monga mmene Yehova Mulungu wathu alili pafupi ndi ife, tikamaitanira pa iye+ nthawi zonse?
8 Ndipo ndi mtundu winanso uti wamphamvu umene uli ndi malangizo ndi zigamulo zolungama zofanana ndi chilamulo chonsechi chimene ndikukuikirani pamaso panu lero?+
9 “Koma khalani tcheru ndipo musamale moyo wanu,+ kuti musaiwale zinthu zimene maso anu anaona,+ ndi kuti mitima yanu isaiwale zinthu zimenezo masiku onse a moyo wanu.+ Ana anu ndi zidzukulu zanu muziwauza za zinthu zimenezo,+
10 za tsiku limene munaimirira pamaso pa Yehova Mulungu wanu ku Horebe,+ pamene Yehova anandiuza kuti, ‘Sonkhanitsa anthu kwa ine kuti amve mawu anga,+ naphunzire kundiopa+ masiku onse amene iwo adzakhala ndi moyo padziko, ndi kuti aphunzitsenso ana awo.’+
11 “Choncho anthu inu munayandikira ndi kuimirira m’munsi mwa phiri. Phiri limenelo linali kuyaka moto mpaka kumwamba, ndipo kunali mdima ndi mtambo wakuda.+
12 Pamenepo Yehova anayamba kukulankhulani kuchokera pakati pa moto.+ Inu munamva mawu koma simunaone kalikonse.+ Munangomva mawu osaona kalikonse.+
13 Pamenepo anakuuzani pangano lake,+ Mawu Khumi,+ ndipo anakulamulani kuti muzilisunga. Kenako analemba Mawu Khumiwo pamiyala iwiri yosema.+
14 Ndipo Yehova anandilamula pa nthawi imeneyo kuti ndikuphunzitseni malangizo ndi zigamulo, kuti muzikazitsatira pamene mukukhala m’dziko limene mukuwolokerako kukalitenga.+
15 “Chotero musamale moyo wanu,+ chifukwa pa tsiku limene Yehova analankhula nanu kuchokera pakati pa moto ku Horebe, simunaone kalikonse+ m’motomo.
16 Musamale kuti musachite zinthu zokuwonongetsani,+ kutinso musadzipangire chifaniziro, chifaniziro cha chinthu chilichonse, chachimuna kapena chachikazi,+
17 chifaniziro cha nyama iliyonse ya padziko lapansi,+ chifaniziro cha mbalame iliyonse youluka m’mlengalenga,+
18 chifaniziro cha chinthu chilichonse chimene chimayenda panthaka, ndi chifaniziro cha nsomba iliyonse+ ya m’madzi a pansi pa dziko.
19 Musamale kuti musakweze maso anu kuthambo ndi kuona dzuwa, mwezi ndi nyenyezi, khamu lonse la zinthu zakuthambo, zimene Yehova Mulungu wanu wazipereka kwa anthu onse okhala pansi pa thambo lonse,+ n’kunyengeka nazo, kuzigwadira ndi kuyamba kuzitumikira.+
20 Musachite zimenezo chifukwa Yehova ndiye anakutengani n’kukutulutsani m’ng’anjo yachitsulo,+ mu Iguputo, kuti mukhale anthu akeake+ monga mmene zilili lero.
21 “Ndipo Yehova anandikwiyira chifukwa cha inu,+ kotero kuti analumbira kuti ndisawoloke Yorodano, kapena kulowa m’dziko labwino limene Yehova Mulungu wanu akukupatsani kukhala cholowa chanu.+
22 Ineyo ndifera m’dziko lino.+ Sindiwoloka Yorodano, koma inu muwoloka ndi kutenga dziko labwinoli.
23 Samalani kuti musaiwale pangano la Yehova Mulungu wanu limene anachita nanu,+ ndi kuti musadzipangire chifaniziro, chifaniziro cha chinthu chilichonse chimene Yehova Mulungu wanu anakuletsani.+
24 Pakuti Yehova Mulungu wanu ndi moto wowononga,+ iye ndi Mulungu wofuna kuti anthu azidzipereka kwa iye yekha basi.+
25 “Ukakakhala ndi ana ndi zidzukulu ndipo mwakhala nthawi yaitali m’dzikomo, n’kuchita zinthu zokuwonongetsa+ mwa kupanga chifaniziro,+ chifaniziro cha chinthu chilichonse, n’kuchita choipa pamaso pa Yehova Mulungu wako,+ moti n’kumulakwira,
26 ndikutenga kumwamba ndi dziko lapansi+ lero monga mboni zokutsutsani, kuti mudzafafanizidwa mwamsanga m’dziko limene mukupita kukalitenga mutawoloka Yorodano. Simudzatalikitsa masiku anu m’dzikomo chifukwa mudzawonongedwa ndithu.+
27 Ndipo Yehova adzakubalalitsani pakati pa anthu a mitundu ina,+ ndipo mudzatsala ochepa+ m’mayiko a mitundu imene Yehova adzakuingitsiraniko.
28 Kumeneko mudzatumikira milungu+ yopangidwa ndi manja a anthu, milungu ya mtengo ndi mwala,+ imene siingaone, kumva, kudya kapena kununkhiza.+
29 “Mukadzafufuza Yehova Mulungu wanu muli kumeneko, mudzam’pezadi,+ chifukwa mudzam’funafuna ndi mtima wanu wonse ndiponso moyo wanu wonse.+
30 Pamapeto pake, mawu amenewa akadzakwaniritsidwa pa inu, n’kukhala pamavuto aakulu, mudzabwereradi kwa Yehova Mulungu wanu+ ndi kumvetsera mawu ake.+
31 Pakuti Yehova Mulungu wanu ndi Mulungu wachifundo.+ Sadzakutayani kapena kukuwonongani kapena kuiwala pangano+ la makolo anu limene anawalumbirira.
32 “Tafunsani tsopano, za masiku akale+ inu musanakhalepo, kuchokera pa tsiku limene Mulungu analenga munthu padziko lapansi,+ ndiponso kuchokera kumalekezero ena a thambo kukafika kumalekezero ena a thambo, Kodi chinthu chachikulu ngati chimenechi chinayamba chachitikapo, kapena kodi chinthu ngati chimenechi chinayamba chamvekapo?+
33 Kodi anthu ena anamvapo mawu a Mulungu akumveka kuchokera pakati pa moto ngati mmene inuyo munawamvera, ndi kukhalabe ndi moyo?+
34 Kapena kodi Mulungu anayamba wapitapo kukadzitengera mtundu wa anthu pakati pa mtundu wina ndi mayesero,+ zizindikiro,+ zozizwitsa,+ nkhondo,+ dzanja lamphamvu,+ mkono wotambasula,+ ndi zoopsa zazikulu+ zofanana ndi zimene Yehova Mulungu wanu anakuchitirani ku Iguputo inu mukuona?
35 Inuyo mwasonyezedwa zinthu zimenezi kuti mudziwe kuti Yehova ndiye Mulungu woona,+ ndipo palibenso wina.+
36 Anakuchititsani kumva mawu ake kuchokera kumwamba n’cholinga chakuti akulangizeni kuti muzimumvera. Padziko lapansi pano, iye anakuchititsani kuona moto wake woopsa, ndipo munamva mawu ake kuchokera pakati pa moto.+
37 “Koma mukupitirizabe kukhala ndi moyo chifukwa anakonda makolo anu ndipo anasankha mbewu zawo zobwera pambuyo pawo,+ ndi kukutulutsani mu Iguputo ndi mphamvu zake zazikulu,+ komanso anali kukuyang’anirani.
38 Anachita izi kuti achotse mitundu yaikulu ndi yamphamvu kuposa inu, ndi kulowetsamo inu, kukupatsani dziko lawo kuti likhale cholowa chanu monga mmene zilili lero.+
39 Inu mukudziwa bwino lero, ndipo muzikumbukira m’mitima yanu, kuti Yehova ndiye Mulungu woona, kumwamba ndiponso padziko lapansi.+ Palibenso wina.+
40 Muzisunga malangizo+ ndi zigamulo zake zimene ndikukulamulani lero. Muzitero kuti nthawi zonse zinthu zikuyendereni bwino,+ inuyo ndi ana anu obwera pambuyo panu, ndiponso kuti mutalikitse masiku anu panthaka imene Yehova Mulungu wanu akukupatsani.”+
41 Pa nthawi imeneyo, Mose anapatula mizinda itatu kuchigawo chotulukira dzuwa cha Yorodano,+
42 kuti munthu wopha mnzake mwangozi,+ amene sanali kudana naye kale n’kale,+ azithawirako. Ameneyu azithawira ku umodzi mwa mizinda imeneyi ndi kukhala ndi moyo.+
43 Mizinda yake ndi Bezeri,+ m’chipululu cha dera lokwererapo, wothawirako Arubeni, mzinda wa Ramoti+ ku Giliyadi, wothawirako Agadi, ndi mzinda wa Golani+ ku Basana, wothawirako Amanase.+
44 Tsopano chilamulo+ chimene Mose anaika pamaso pa ana a Isiraeli ndi ichi.
45 Chilamulocho ndicho maumboni,+ malangizo+ ndi zigamulo+ zimene Mose anauza ana a Isiraeli pamene anatuluka mu Iguputo.
46 Anawauza zimenezi ali pafupi ndi Yorodano, m’chigwa, moyang’anizana ndi Beti-peori.+ Dera limeneli ndi dziko la Sihoni mfumu ya Aamori, imene inali kukhala ku Hesiboni.+ Mose ndi ana a Isiraeli anagonjetsa mfumuyi atatuluka mu Iguputo,+
47 ndipo anamulanda dziko lakelo ndi dziko la Ogi+ mfumu ya Basana. Amenewa ndi mafumu awiri a Aamori amene anali kuchigawo chotulukira dzuwa cha Yorodano.
48 Dera limeneli linayambira ku Aroweli+ m’mphepete mwa chigwa cha Arinoni mpaka kuphiri la Sione, limene ndi phiri la Herimoni,+
49 ndiponso dera lonse la Araba+ m’chigawo cha kum’mawa kwa Yorodano, mpaka kunyanja ya Araba+ m’munsi mwa Pisiga.+
Patsani ena
Patsani ena
Deuteronomo 4
Baibulo la Dziko Latsopano la Malemba Opatulika
https://www.jw.org/finder?docid=1011452&Book=5&Chapter=4&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D4%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
“Inu Ndinu Mboni Zanga”
“‘Inu ndinu mboni zanga,’ akutero Yehova.”—YES. 43:10.
1, 2. (a) Kodi mawu akuti mboni amatanthauza chiyani, nanga ofalitsa nkhani alephera bwanji kukhala mboni? (b) N’chifukwa chiyani Yehova sadalira ofalitsa nkhani a m’dzikoli?
KODI mawu akuti mboni amatanthauza chiyani? Buku lina lotanthauzira mawu limati mboni “ndi munthu amene amaona zinthu zinazake n’kufotokoza mmene zinachitikira.” Mwachitsanzo, mumzinda wina ku South Africa, mumalembedwa nyuzipepala yomwe dzina lake limatanthauza mboni. (The Witness) Nyuzipepalayi yakhala ikutuluka kwa zaka zoposa 160. Dzinali ndi loyenera chifukwa chakuti cholinga cha manyuzipepala n’kufotokoza molondola nkhani zimene zachitika padzikoli. Mkonzi woyamba wa nyuzipepalayi ananena kuti aziyesetsa kulemba “zoona zokhazokha popanda kuwonjezera kapena kuchotserapo.”
2 Koma ofalitsa nkhani akhala akunyalanyaza kapena kupotoza nkhani zikuluzikulu zimene zachitika padzikoli. Mwachitsanzo, sakuthandiza anthu kuti adziwe zimene Mulungu anauza Ezekieli kalelo. Anamuuza kuti: ‘Mitundu ya anthu idzadziwa kuti ine ndine Yehova.’ (Ezek. 39:7) Koma Wolamulira Wamkulu wa chilengedwe chonse sadalira ofalitsa nkhaniwo kuti adziwitse anthu zokhudza iyeyo. Tikutero chifukwa chakuti padzikoli pali a Mboni za Yehova pafupifupi 8 miliyoni amene amauza anthu a mitundu yonse za Yehovayo komanso zimene iye wachita m’mbuyomu ndi zimene akuchita panopa. Iwo amalengezanso za madalitso amene Mulungu adzapereke kwa anthu m’tsogolo. Tikamagwira ntchito imeneyi mwakhama ndiye kuti tikuchita zinthu mogwirizana ndi dzina limene Mulungu anatipatsa. Paja lemba la Yesaya 43:10 limati: “‘Inu ndinu mboni zanga,’ akutero Yehova. ‘Ndinu mtumiki wanga amene ndakusankhani.’”
3, 4. (a) Kodi ndi liti pamene Ophunzira Baibulo anayamba kudziwika ndi dzina latsopano, nanga anamva bwanji? (Onani chithunzi patsamba 23.) (b) Kodi tikambirana mafunso ati?
3 Yehova ndi “Mfumu ya muyaya” choncho kudziwika ndi dzina lake ndi mwayi waukulu kwambiri. Ponena za dzina lake, iye anati: “Limeneli ndilo dzina langa mpaka kalekale, ndipo ndicho chondikumbukirira ku mibadwomibadwo.” (1 Tim. 1:17; Eks. 3:15; yerekezerani ndi Mlaliki 2:16.) Mu 1931, Ophunzira Baibulo anayamba kudziwika ndi dzina lakuti Mboni za Yehova. Izi zitachitika anthu ambiri analemba makalata oyamikira omwe ankaikidwa m’magazini ya Nsanja ya Olonda. Mpingo wina wa ku Canada unalemba kuti: “Nkhani yoti tizidziwika ndi dzina lakuti ‘Mboni za Yehova’ yatisangalatsa kwabasi. Tiyesetsa kwambiri kuchita zinthu mogwirizana ndi dzina lathu latsopanoli.”
4 Kodi mungasonyeze bwanji kuti mumayamikira mwayi wodziwika ndi dzina la Mulungu? Kodi mungafotokoze malemba osonyeza pamene dzina lakuti Mboni za Yehova linachokera? Tikambirana mafunso amenewa m’nkhaniyi.
MBONI ZA MULUNGU ZAKALE
5, 6. (a) Kodi makolo a ku Isiraeli ankayenera kuchitira umboni m’njira ziti? (b) Kodi makolowo anauzidwanso kuchita chiyani? (c) N’chifukwa chiyani masiku anonso makolo ayenera kuchita zimenezi?
5 Mwisiraeli aliyense m’nthawi ya Yesaya anali “mboni” ya Yehova ndipo mtundu wonse wa Isiraeli unali “mtumiki” wa Mulungu. (Yes. 43:10) Makolo mu Isiraeli ankafotokozera ana awo zimene Mulungu anachitira makolo awo akale. Imeneyi inali njira imodzi yochitira umboni. Pamene Aisiraeli ankalandira malangizo okhudza kuchita Pasika chaka ndi chaka, anauzidwa kuti: “Ana anu akadzakufunsani kuti, ‘Kodi mwambo umenewu umatanthauza chiyani?’ pamenepo mudzawauze kuti, ‘Umenewu ndi mwambo wopereka nsembe ya pasika kwa Yehova, amene anapitirira nyumba za ana a Isiraeli mu Iguputo pamene anali kupha Aiguputo ndi mliri, koma anapulumutsa mabanja athu.’” (Eks. 12:26, 27) N’kutheka kuti makolowo anauza ana awo zimene zinachitika Mose atafika kwa Farao kukapempha zoti Aisiraeli akalambire Yehova m’chipululu. Farao anayankha kuti: “Yehova ndani kuti ndimvere mawu ake, ndi kulola Aisiraeli kuti apite?” (Eks. 5:2) Tikhoza kunena kuti funsoli linayankhidwa bwinobwino pambuyo pa miliri 10 komanso Aisiraeli atapulumutsidwa pa Nyanja Yofiira. Yehova anasonyeza kuti anali Wamphamvuyonse ndipo ndi mmene alili mpaka pano. Aisiraeli anakhalanso mboni za mfundo yakuti Yehova ndi Mulungu woona ndipo amakwaniritsa malonjezo ake.
6 Aisiraeli amene ankayamikira mwayi wawo wodziwika ndi dzina la Yehova ayenera kuti ankauza ana awo ndiponso akapolo awo a mitundu ina zinthu zabwino zimene Yehova anawachitira. Mfundo inanso yofunika yomwe Aisiraeli anauzidwa kuti aziphunzitsa ana awo inali yakuti Mulungu amafuna kuti azikhala oyera. Yehova anati: “Mukhale oyera, chifukwa ine Yehova Mulungu wanu ndine woyera.” (Lev. 19:2; Deut. 6:6, 7) Nawonso Akhristu masiku ano ayenera kuphunzitsa ana awo kuti akhale ndi makhalidwe oyera n’cholinga choti azilemekeza dzina laulemerero la Mulungu.—Werengani Miyambo 1:8; Aefeso 6:4.
7. (a) Kodi Aisiraeli akakhala okhulupirika, mitundu ina inkachita chiyani? (b) Kodi anthu onse amene amadziwika ndi dzina la Mulungu ali ndi udindo wotani?
7 Aisiraeli akakhala okhulupirika, ankalemekeza dzina la Mulungu. Iwo anauzidwa kuti: “Mitundu yonse ya anthu padziko lapansi adzaona kuti mukutchedwa ndi dzina la Yehova, ndipo adzachita nanu mantha.” (Deut. 28:10) Koma n’zomvetsa chisoni kuti nthawi zambiri Aisiraeli sankakhala okhulupirika ndipo ankakonda kulambira mafano. Iwo anayamba kutengera zochita za milungu ya ku Kanani imene ankalambira. Anayamba kukhala ankhanza, kupereka ana awo nsembe komanso kupondereza osauka. Kodi tikuphunzira chiyani pamenepa? Nthawi zonse tiyenera kuyesetsa kutsanzira Mulungu wathu woyera yemwe timadziwika ndi dzina lake.
“TAONANI! NDIKUPANGA ZINTHU ZATSOPANO”
8. Kodi Yehova anauza Yesaya kuti agwire ntchito iti, nanga Yesaya anatani?
8 Kudzera mwa Yesaya, Yehova anachenjeza Aisiraeli kuti adzawononga Yerusalemu ndipo anthu ake adzatengedwa kupita ku ukapolo. Koma ananeneratu kuti adzachita zodabwitsa powapulumutsa ku ukapolowo. (Yes. 43:19) Machaputala 6 oyambirira a buku la Yesaya anachenjeza za tsoka limene linali kudzagwera Yerusalemu ndi mizinda ina yozungulira. Yehova, yemwe amadziwa mitima ya anthu, anauza Yesaya kuti apitirizebe kulalikira ngakhale kuti anthu sadzamumvera. Mfundo imeneyi inadabwitsa Yesaya moti anafuna kudziwa kuti zimenezi zichitika mpaka liti. Poyankha, Mulungu anamuuza kuti: “Mpaka mizinda yawo itawonongedwa n’kukhala bwinja, yopanda wokhalamo. Mpaka nyumba zawo zitakhala zopanda anthu okhalamo, ndiponso mpaka nthaka itawonongekeratu.”—Werengani Yesaya 6:8-11.
9. (a) Kodi ulosi wa Yesaya wonena za Yerusalemu unakwaniritsidwa liti? (b) Kodi masiku ano anthu akhala akuchenjezedwanso za chiyani?
9 Yesaya anapatsidwa ntchitoyi m’chaka chomaliza cha Mfumu Uziya, cha m’ma 778 B.C.E. Iye anagwira ntchito imeneyi kwa zaka zoposa 46 mpaka pambuyo pa chaka cha 732 B.C.E., mu ulamuliro wa Hezekiya. Apa n’kuti kutatsala zaka 125 kuti Yerusalemu awonongedwe mu 607 B.C.E. Choncho tinganene kuti anthu a Mulungu anachenjezedwa mokwanira za zinthu zimene zinali kudzawachitikira. Masiku anonso, Yehova akugwiritsa ntchito atumiki ake kuti achenjeze anthu za tsoka limene likubwera. Panopa, magazini ya Nsanja ya Olonda yakhala ikuchenjeza anthu kwa zaka 135 kuti posachedwapa ulamuliro wa Satana udzathetsedwa ndipo udzalowedwa m’malo ndi Ulamuliro wa Zaka 1,000 wa Yesu Khristu.—Chiv. 20:1-3, 6.
10, 11. Tchulani ulosi wa Yesaya umene Aisiraeli anaona ukukwaniritsidwa ku Babulo.
10 Ayuda ambiri amene anamvera n’kugonjera Ababulo anapulumuka pamene Yerusalemu ankawonongedwa ndipo anatengedwa kupita ku ukapolo ku Babulo. (Yer. 27:11, 12) Patapita zaka 70, anthu a Mulungu amene anali ku Babulo anaona Mulungu akukwaniritsa ulosi wakuti: “Yehova, Wokuwombolani, Woyera wa Isiraeli, wanena kuti: ‘Chifukwa cha inu, ndidzawatumiza ku Babulo. Ndidzachititsa kuti zitsulo za ndende zimasuke.’”—Yes. 43:14.
11 Pokwaniritsa ulosiwu, panachitika zinthu zodabwitsa usiku wina chakumayambiriro kwa October mu 539 B.C.E. Pa nthawiyo, mfumu ya Babulo inkamwa vinyo ndi nduna zake pogwiritsa ntchito ziwiya zopatulika zimene zinatengedwa m’kachisi ku Yerusalemu ndipo ankatamanda mafano awo. Koma asilikali a Amedi ndi Aperisiya analowa n’kugonjetsa Babulo. Ndiyeno cha mu 538 kapena 537 B.C.E., Koresi, yemwe anagonjetsa Babulo, analamula kuti Ayuda abwerere ku Yerusalemu n’kukamanga kachisi wa Mulungu. Yesaya anali ataneneratu zonsezi komanso kupereka lonjezo lakuti Yehova adzateteza anthu ake olapawo pobwerera ku Yerusalemu. Mulungu ananena kuti iwo anali ‘anthu amene anawapanga kuti akhale ake ndi kunena za ulemerero wake.’ (Yes. 43:21; 44:26-28) Pamene anthuwa anabwerera n’kukamanga kachisi wa Yehova ku Yerusalemu, anachitira umboni wakuti Yehova ndi Mulungu woona ndipo amakwaniritsa malonjezo ake.
12, 13. (a) Kodi chinachitika n’chiyani pamene Aisiraeli anabwerera kwawo n’kuyambiranso kulambira Yehova? (b) Kodi a “nkhosa zina” ali ndi chiyembekezo chotani? (c) Kodi a “nkhosa zina” ayenera kuchita chiyani pamene akuthandiza “Isiraeli wa Mulungu”?
12 Anthu ambirimbiri a mitundu ina anakhala limodzi ndi Aisiraeli amene anabwerera kwawowa n’kuyamba kulambira Yehova. Patapita nthawi, anthu enanso a mitundu ina anayamba kulambira limodzi ndi Ayuda. (Ezara 2:58, 64, 65; Esitere 8:17) Masiku ano, “khamu lalikulu” la “nkhosa zina” za Yesu, limathandiza Akhristu odzozedwa omwe amatchedwa “Isiraeli wa Mulungu.” (Chiv. 7:9, 10; Yoh. 10:16; Agal. 6:16) Odzozedwawa limodzi ndi a khamu lalikulu amadziwika ndi dzina la m’Malemba lakuti Mboni za Yehova.
13 Mu Ulamuliro wa Zaka 1,000 wa Khristu, a khamu lalikulu adzakhala ndi mwayi waukulu wofotokozera anthu oukitsidwa zimene zinkachitika pochitira umboni m’masiku otsiriza a dziko loipali. Koma kuti izi zidzatheke, panopa tiyenera kuchita zinthu mogwirizana ndi dzina lathu komanso kuyesetsa kuti tikhalebe oyera. Popeza ndife ochimwa, nthawi zina timalephera kukhalabe oyera ngakhale titayesetsa kwambiri. Choncho tiyenera kupempha Yehova tsiku ndi tsiku kuti azitikhululukira komanso sitiyenera kuiwala kuti kudziwika ndi dzina la Mulungu ndi mwayi waukulu kwambiri.—Werengani 1 Yohane 1:8, 9.
TANTHAUZO LA DZINA LA MULUNGU
14. Kodi dzina lakuti Yehova limatanthauza chiyani?
14 Kuganizira kwambiri tanthauzo la dzina la Mulungu kungatithandize kuti tiziyamikira kwambiri mwayi wodziwika ndi dzinalo. Dzina lakuti Yehova linachokera ku mawu achiheberi amene amatanthauza “kukhala.” Choncho dzinali limatanthauza kuti “Iye Amachititsa Kukhala.” Dzina limeneli ndi lomuyeneradi chifukwa chakuti iye ndi amene analenga kumwamba, dziko lapansi, anthu ndiponso angelo. Iye amakwaniritsanso cholinga chake. Amapitirizabe kuchita zimenezi ngakhale ena, monga Satana, atayesa kuchisokoneza.
15. Kodi Yehova anathandiza bwanji anthu kuti adziwe bwino tanthauzo la dzina lake? (Onani bokosi lakuti ““ Dzina Lokhala ndi Tanthauzo Lofunika Kwambiri.”)
15 Pamene ankauza Mose kuti apite kukatulutsa anthu ake ku Iguputo, Yehova anamuthandiza kudziwa bwino tanthauzo la dzina lake. Baibulo limati: “Mulungu anamuyankha Mose kuti: ‘NDIDZAKHALA AMENE NDIDZAFUNE KUKHALA.’ Ndiyeno anawonjezera kuti: ‘Ana a Isiraeli ukawauze kuti, “NDIDZAKHALA AMENE NDIDZAFUNE KUKHALA ndiye wandituma kwa inu.”’” (Eks. 3:14) Izi zikutanthauza kuti pa nthawi ina iliyonse, Yehova akhoza kukhala wina aliyense amene angafune kuti akwaniritse cholinga chake. Pamene Aisiraeli anali ku ukapolo, Yehova anawapulumutsa, kuwateteza, kuwatsogolera, kuwasamalira komanso kuwathandiza kuti akhale naye pa ubwenzi wabwino.
TIZISONYEZA KUTI TIMAYAMIKIRA MWAYI WATHU
16, 17. (a) Kodi inuyo mungasonyeze bwanji kuti mumayamikira mwayi wodziwika ndi dzina la Mulungu? (b) Kodi tidzakambirana funso liti m’nkhani yotsatira?
16 Masiku anonso, Yehova akuchitabe zinthu mogwirizana ndi dzina lake potisamalira ndiponso kutithandiza kuti tikhale naye pa ubwenzi wabwino. Komatu pali zinanso zimene tingaphunzire pa tanthauzo la dzina la Mulungu. Dzinali limasonyezanso kuti iye angagwiritse ntchito zinthu zimene analenga kuti akwaniritse cholinga chake. Mwachitsanzo, iye amachita zimenezi pogwiritsa ntchito Mboni zake. Kuganizira mfundo imeneyi kungatilimbikitse kuchitabe zinthu zimene zingalemekeze dzina lake. M’bale wina wa ku Norway wazaka 84 dzina lake Kåre watumikira Yehova mwakhama kwa zaka 70. Iye anati: “Ndimaona kuti ndi mwayi waukulu kwambiri kutumikira Yehova yemwe ndi Mfumu yamuyaya komanso kukhala m’gulu la anthu odziwika ndi dzina lake loyera. Ndimamva bwino kwambiri ndikamafotokozera anthu ena mfundo za m’Baibulo n’kuona kuti iwo akumvetsa ndiponso kusangalala kwambiri ndi mfundozo. Mwachitsanzo, ndimasangalala kwambiri ndikamaphunzitsa anthu za nsembe ya dipo ya Khristu ndiponso kuti nsembeyo ingawathandize kudzapeza moyo wosatha m’dziko latsopano lamtendere.”
17 Kumadera ena kumakhala kovuta kuti tipeze anthu ofuna kuphunzira za Mulungu. Koma mofanana ndi Kåre, timasangalala kwambiri tikapeza munthu amene tingamuphunzitse tanthauzo la dzina la Yehova. Koma kodi tingakhale bwanji Mboni za Yehova komanso mboni za Yesu? Tidzakambirana funsoli m’nkhani yotsatira.


text:
Anadzipereka ndi Mtima Wonse ku New York
ZAKA zingapo zapitazo, Cesar ndi mkazi wake Rocio ankakhala mosangalala ku California. Cesar ankagwira ntchito yokonza makina otenthetsa ndi kuziziritsa m’nyumba pomwe Rocio ankagwira mu ofesi ya dokotala. Iwo anali ndi nyumba yabwino ndipo analibe ana. Ndiyeno panachitika chinthu china chimene chinawachititsa kusintha moyo wawo.
Mu October 2009, ofesi ya nthambi ku United States inatumiza makalata m’mipingo yopempha kuti anthu amene ali ndi luso linalake afunsire mwayi wokagwira nawo ntchito yomanga nyumba zina ku Wallkill ku New York. Iwo anati: “Popeza ndife okulirapo, tinkaona kuti umenewu ndi mwayi womwe sungabwere kawiri. Tinaona kuti tisauphonye.” Nthawi yomweyo analemba mafomu n’kupereka.
Ndiyeno chaka chinadutsa osaitanidwa ku Beteli. Koma anapitiriza kusintha zinthu kuti akhale ndi moyo wosalira zambiri n’cholinga choti akwaniritse cholinga chawocho. Anati: “Tinakonza galaja yathu n’kukhala kanyumba koti tizikhalamo n’cholinga choti munthu wina azichita lendi nyumba yathu yaikulu. Tinasamuka m’chinyumba chathucho n’kukalowa m’kanyumba kakang’onoko. Cesar anati: “Zimene tinachitazi zinathandiza kuti tikonzekere moyo wa ku Beteli ngati titaitanidwa.” Rocio anati: “Patangopita mwezi umodzi kuchokera pamene tinasamukira m’kanyumbako, tinalandira kalata yotiuza kuti tikathandize nawo kwakanthawi pa ntchito ya ku Wallkill. Apa tinaona kuti kukhala ndi moyo wosalira zambiri kwachititsa kuti Yehova atidalitse.”
AKUDALITSIDWA CHIFUKWA CHA MTIMA WODZIPEREKA
Palinso abale ndi alongo ambiri amene adzimana zinthu zambiri n’cholinga choti athandize pa ntchito ya zomangamanga ku New York. Ena akugwira ku Wallkill pomwe ena akumanga nawo likulu lathu ku Warwick. * Ambiri asiya nyumba zawo zabwino, ntchito zapamwamba komanso zinthu zina n’cholinga choti atumikire Yehova ndipo adalitsidwa kwambiri.
Mwachitsanzo, Way ndi mkazi wake Debra ankakhala ku Kansas ndipo anagulitsa nyumba ndi katundu wawo wambiri. Kenako anasamukira pafupi ndi ku Wallkill kuti azikayendera potumikira kumeneko. * M’baleyu amagwira ntchito zamagetsi ndipo iye ndi mlongoyu ndi azaka pafupifupi 60. Iwo anafunika kusintha zambiri kuti akwanitse kuchita utumikiwu ndipo akuona kuti adalitsidwa kwambiri. Pofotokoza za utumiki wawo ku Beteli, Debra anati: “Nthawi zina ndimamva ngati tikuchita zimene timaona m’zithunzi za m’mabuku athu zija. Ndimaona ngati ndili m’Paradaiso ndipo ndikugwira nawo ntchito yomanga.”
Nayenso Melvin ndi mkazi wake Sharon anagulitsa nyumba ndi katundu wawo ku South Carolina n’cholinga choti akathandize pa ntchito ya ku Warwick. Kuchita zimenezi sikunali kophweka koma amaona kuti ndi mwayi waukulu kugwira nawo ntchito yofunika kwambiriyi. Iwo anati: “Timamva bwino kwambiri tikaganizira zoti ntchito imene tikugwira ithandiza gulu la padziko lonse.”
Kenneth ndi mkazi wake Maureen anasamuka ku California n’kupita kukagwiranso ntchito ku Warwick. Iwo ndi azaka za m’ma 50 ndipo mwamunayu ankagwira ntchito ya zomangamanga. Asanasamuke anapempha mlongo wina kuti aziyang’anira nyumba yawo. Anapemphanso achibale kuti azisamalira bambo a Kenneth chifukwa choti ndi okalamba. Iwo sanong’oneza bondo chifukwa cha zimene anasankha. Kenneth anati: “Zinthu zikutiyendera bwino kwambiri. N’zoona kuti pali mavuto ena koma pali madalitso ambiri ndipo tikulimbikitsa anzathu kuti agwire nawo ntchitoyi.”
MAVUTO AMENE ANAKUMANA NAWO
Anthu ambiri amene adziperekawa anakumana ndi mavuto ena. Mwachitsanzo, William ndi mkazi wake Sandra ankakhala mosangalala ku Pennsylvania. Iwo ali ndi zaka za m’ma 60 ndipo anali ndi kampani komanso antchito okwana 17. Anazolowera kwambiri mpingo wawo chifukwa ankasonkhana kumeneko kuyambira ali ana ndipo achibale awo ambiri amakhala kumeneko. Iwo anapatsidwa mwayi woti asamukire ku Wallkill kuti azikayendera n’kumatumikira ku Beteli. Koma ankadziwa kuti ayenera kusiya achibale, anzawo ndiponso zinthu zambiri zimene anazizolowera. William anati: “Sizinali zapafupi kusiyana ndi zinthu zonse zimene tinazolowera.” Koma atapemphera kwambiri anasankha zosamuka ndipo sakunong’oneza bondo. Iye ananenanso kuti: “Mwayi wogwira ntchitoyi komanso wotumikira limodzi ndi banja la Beteli ndi wamtengo wapatali. Ine ndi Sandra tikusangalala kwambiri panopa.”
M’bale wina, dzina lake Ricky, anali bwana pa kampani ya zomangamanga ku Hawaii ndipo anapemphedwa kuti asamukire cha ku Warwick kuti azikatumikira kumeneko. Mkazi wake dzina lake Kendra ankafuna kuti apite. Koma ankadera nkhawa za mwana wawo wazaka 11 dzina lake Jacob. Ankaopa kuti akasamuka mwina mwana wawo adzavutika kuzolowera moyo wa ku New York.
Ricky anati: “Tinkafunitsitsa kupeza mpingo umene unali ndi achinyamata abwino kuti azilimbikitsa Jacob.” Mumpingo umene anasamukira muli achinyamata ochepa koma muli anthu ambiri otumikira ku Beteli. Ricky ananenanso kuti: “Titapita ku misonkhano yoyamba ndinafunsa Jacob mmene akuonera mpingo watsopanowu popeza mulibe ana amsinkhu wake. Iye anandiuza kuti, ‘Adadi, musadandaule. Anzanga akhala abale achinyamata amene akutumikira ku Beteli.’”
Zimenezi zachitikadi. Abale otumikira ku Beteli aja ayamba kucheza naye ndipo izi zikuthandiza kwambiri Jacob. Ricky anati: “Tsiku lina usiku ndinaona kuti magetsi akuyakabe m’chipinda cha mwana wathuyu. Ndinkaganiza kuti akuchita masewera apakompyuta koma ayi ankawerenga Baibulo. Nditamufunsa zimene ankachita, anati: ‘Ndikuchita zimene a ku Beteli amachita. Ndikufuna kuwerenga Baibulo lonse m’chaka chimodzi.’” Ricky ndi Kendra akusangalala kwambiri chifukwa chakuti Ricky ali ndi mwayi wotumikira ku Warwick komanso kuti kusamukaku kwathandiza mwana wawo kuti azikonda kwambiri Yehova.—Miy. 22:6.
SADERA NKHAWA ZA M’TSOGOLO
Anthu amene tikukambiranawa amadziwa kuti ntchito imene akugwira ku Wallkill ndi ku Warwick idzatha, choncho adzangotumikira ku Beteli kwakanthawi. Koma sadera nkhawa zimene azidzachita m’tsogolo. Mwachitsanzo, pali mabanja awiri ochokera ku Florida azaka za m’ma 50 amene akutumikira ku New York. Banja loyamba ndi la John ndi mkazi wake Carmen. M’baleyu anali bwana pa kampani ya zomangamanga ndipo akutumikira limodzi ndi mkazi wake ku Warwick. Iye anati: “Yehova wakhala akutisamalira mpaka pano. Sangatibweretse kuno kenako n’kungotitaya.” (Sal. 119:116) Banja lachiwiri ndi la Luis ndi Quenia. M’baleyu amagwira ntchito yopanga zipangizo zozimitsira moto ndipo akutumikira ku Wallkill limodzi ndi mkazi wake. Iwo anati: “Taona kuti Yehova ndi wowolowa manja ndipo amatipatsa zofunika pa moyo wathu. Tikudziwa kuti iye sadzasiya kutisamalira zivute zitani.”—Sal. 34:10; 37:25.
“MADALITSO OTI MUDZASOWA POWALANDIRIRA”
Anthu amene anadziperekawa anali ndi zifukwa zowalepheretsa kukatumikira. Koma iwo anamuyesa Yehova potsatira mawu ake akuti: “Ndiyeseni chonde pa nkhani imeneyi, kuti muone ngati sindidzakutsegulirani zipata za kumwamba ndi kukukhuthulirani madalitso oti mudzasowa powalandirira.”—Mal. 3:10.
Kodi nanunso mudzamuyesa Yehova kuti muone mmene angakudalitsireni? Ndi bwino kuiganizira nkhaniyi ndiponso kuipempherera n’kuona ngati mungathandize pa ntchito yomanga ku New York kapena kwina kulikonse. Mukatero, Yehova adzakudalitsani kwambiri.—Maliko 10:29, 30.
M’bale wina dzina lake Dale ndi mkazi wake dzina lake Cathy amalimbikitsanso anthu kugwira nawo ntchitoyi. Iwo ndi ochokera ku Alabama ndipo m’baleyu amagwira ntchito ya zomangamanga. Banjali linadzipereka kukatumikira ku Wallkill ndipo linati: “Munthu akalolera kusiya moyo umene anazolowera, amakhala ndi mwayi woona mzimu wa Yehova ukumuthandiza.” Kodi n’chiyani chimafunika kuti munthu adzipereke? Dale anati: “Chofunika n’kuchita zonse zimene mungathe kuti muyambe moyo wosalira zambiri. Simudzanong’oneza bondo ngakhale pang’ono.” M’bale wina wa ku North Carolina, dzina lake Gary, wakhala akuyang’anira ntchito ya zomangamanga kwa zaka 30. Iye ndi mkazi wake Maureen amasangalala kwambiri kutumikira ku Warwick. Ananena kuti: “Timagwira ntchito limodzi ndi abale ndi alongo abwino kwambiri amene akhala akutumikira Yehova ku Beteli kwa zaka zambirimbiri.” Gary anati: “Kuti munthu atumikire ku Beteli amafunika kukhala moyo wosalira zambiri. Moyo umenewu ndi wabwino kwambiri m’dzikoli.” M’bale wina dzina lake Jason anasamuka ku Illinois, limodzi ndi mkazi wake Jennifer ndipo akutumikira ku Wallkill. M’baleyu amagwira ntchito zamagetsi ndipo banjali linati: “Utumiki umenewu umachititsa munthu kukhala ngati akulawa moyo wa m’dziko latsopano.” Jennifer ananenanso kuti: “Zimasangalatsa kwambiri kudziwa kuti Yehova amayamikira ntchito imene tikugwira naye limodzi pokonzekera zimene zili m’tsogolo. Yehova amadalitsa kwambiri anthu amene adzipereka chonchi.”
^ ndime 7 Ambiri mwa anthuwa amapeza okha nyumba komanso zinthu zofunika pa moyo ndipo ku Beteliko amangogwira ntchito tsiku limodzi kapena angapo pa mlungu.


text:
GAWO 6
Yobu Anapitiriza Kutumikira Mulungu ndi Mtima Wosagawanika
Satana anatsutsa zoti Yobu amatumikira Mulungu ndi mtima wosagawanika, koma Yobu anakhalabe wokhulupirika kwa Yehova
KODI pali munthu aliyense amene angakhalebe wokhulupirika kwa Mulungu ngati atayesedwa kwambiri ndiponso ngati zikuoneka kuti sakupindulapo chilichonse mwakuthupi chifukwa chokhala womvera? Zimene zinachitika pa moyo wa Yobu zinali zokhudza funso limeneli, ndipo iye analiyankha.
Pamene Aisiraeli anali ku Iguputo, Yobu amene anali m’bale wake wa Abulahamu, ankakhala m’dziko limene panopa limatchedwa Arabia. Nthawi ina angelo anasonkhana pamaso pa Mulungu kumwamba, ndipo Satana anali pomwepo. Pamaso pa angelo onsewo, Yehova anasonyeza kuti amakhulupirira mtumiki wake wokhulupirika Yobu. Ndipotu Yehova ananena kuti panalibe munthu wina amene ankamutumikira ndi mtima wosagawanika kuposa Yobu. Koma Satana ananena kuti Yobu amatumikira Mulungu chifukwa chakuti Mulunguyo anamudalitsa ndiponso amamuteteza. Satana ananena kuti ngati Yobu atalandidwa chilichonse chimene anali nacho, angatukwane Mulungu.
Mulungu analola kuti Satana awononge chuma cha Yobu, achititse kuti ana ake afe ndiponso kuti amudwalitse. Yobu sankadziwa kuti Satana ndi amene anachititsa mayesero amene ankakumana nawo, choncho sankamvetsa chifukwa chimene Mulungu analolera kuti iye azivutika. Komabe, Yobu sanatukwane Mulungu.
Anthu atatu amene ankaoneka ngati anzake a Yobu anabwera. M’masamba ambiri a buku la Yobu muli mawu a anthu amenewa. Iwo anali ndi maganizo olakwika ndipo anayesa kutsimikizira Yobu kuti Mulungu akumulanga chifukwa cha machimo enaake obisika amene iye anachita. Iwo ananenanso kuti Mulungu sasangalala ndi atumiki ake komanso sawakhulupirira. Koma Yobu anatsutsa maganizo awo olakwikawo, ndipo molimba mtima ananena kuti apitirizabe kutumikira Mulungu ndi mtima wosagawanika mpaka imfa yake.
Koma Yobu analakwitsa zinthu chifukwa ankadziona ngati wolungama kwambiri. Choncho munthu wina wachinyamata wotchedwa Elihu amene ankamvetsera zonse zimene Yobu ndi anthu atatuwo ankakambirana, anadzudzula Yobu ndi anzakewo. Elihu anadzudzula Yobu chifukwa sanazindikire msanga kuti ulamuliro wa Yehova Mulungu ndiye woyenera kukwezedwa osati kukweza munthu wina aliyense. Komanso anadzudzula mwamphamvu anzake a Yobu aja omwe anali onyenga.
Kenako Yehova Mulungu analankhula ndi Yobu ndi kumuthandiza kuchotsa maganizo ake olakwikawo. Yehova anatchula zinthu zambiri zodabwitsa za m’chilengedwe pothandiza Yobu kuona kuti munthu ndi wamng’ono kwambiri pomuyerekezera ndi Mulungu. Yobu analandira modzichepetsa malangizo ochokera kwa Mulungu. Yehova, amene ndi “wachikondi chachikulu ndi wachifundo,” anachiritsa Yobu, anachulukitsa chuma chake kawiri poyerekezera ndi chimene anali nacho poyamba ndiponso anamudalitsa pomupatsa ana 10. (Yakobo 5:11) Popitiriza kutumikira Yehova ndi mtima wosagawanika pa nthawi ya mayesero aakulu, Yobu anayankha bodza limene Satana ananena lakuti anthu sangakhale okhulupirika kwa Mulungu ngati atakumana ndi mayesero.
Onaninso
“Kodi Chilipo Chosalungama ndi Mulungu?”
Ngati Mulungu amadana ndi zopanda chilungamo, n’chifukwa chiyani padzikoli pali zinthu zopanda chilungamo zambiri?


text:
Pin Mungayambe
Pitani ku Yambani> Xbox> Anga magemu kusankha Add masewera anu PC.
Ngati masewera si mu mndandanda wa options, mwina isn’t’t zikumangidwa anu Start menyu. Pitani ku Yambani> Onse mapulogalamu, pomwe Dinani masewera ndi kusankha Pin Mungayambe.
Tsegulani Xbox app ndi kusankha Tsegulaninso batani, ndiye kusankha Add masewera anu PC. Sankhani masewera, ndiye kusankha Add anasankha masewera.
Kuwonjezera Simungachite
Pitani ku Yambani> Xbox> Anga magemu kusankha Add masewera anu PC. Ngati masewera palibe ndipo simufuna kuwonjezera anu Start menyu, kulenga mutsatire.
Pitani ku Yambani> Fayilo Explorer ndi kulowa “% APPDATA% \ Microsoft \ Mawindo \ Start Menyu \ Ntchito” pa adiresi kapamwamba, ndiye Press Lowani.
Mu Ntchito chikwatu, pomwe Dinani malo opanda kanthu ndi kusankha Chatsopano, ndiye kusankha Simungachite komanso kutsatira malangizo pa TV.
Tsegulani Xbox app ndi kusankha Tsegulaninso batani, ndiye kusankha Add masewera anu PC. Sankhani masewera, ndiye kusankha Add anasankha masewera.


text:
ZIMENE ACHINYAMATA AMADZIFUNSA
Kodi Ndi Mnzanga Chabe Kapena Amandifuna?
—Gawo 1: Kodi Ndikuona Zizindikiro Zotani?
Munthuyo amakusangalatsani kwambiri ndipo mukuona kuti nayenso amasangalala nanu. Mumalemberana mameseji nthawi zonse, mumakonda kucheza awiri mukakhala pa gulu la anzanu ndipo mameseji ena amene munthuyo amakulemberani amasonyeza kuti amakufunani.
Ndiyeno mwaona kuti ndi bwino kumufunsa kuti mutsimikizire ngati amakufunanidi. Koma munthuyo akuyankha kuti, “Ndiwe mnzanga chabe.”
Mmene mungamvere
“Ndinamukwiyira kwambiri komanso ndinadzimvera chisoni. Tinkalemberana mameseji tsiku lililonse ndipo ankaoneka kuti amandiganizira kwambiri. Kenako nanenso ndinayamba kumukonda.”
—Jasmine.
“Ine ndi mtsikana wina tinkakonda kuperekeza anthu enaake awiri amene anali pa chibwenzi. Nthawi zina zinkangokhala ngati ine ndi mtsikanayo tinalinso pa chibwenzi. Tinkacheza kwambiri ndipo tinayamba kumalemberana mameseji. Zinandivuta kuvomereza mtsikanayo atandiuza kuti amangonditenga ngati mnzake basi ndipo nthawi yonseyi n’kuti ali pa chibwenzi ndi munthu wina.”
—Richard.
“Mnyamata wina ankandilembera mameseji tsiku lililonse ndipo nthawi zina tinkalemberana zokopana. Nditamuuza kuti ndimamukonda, anayamba kuseka n’kundiuza kuti, ‘Sindikufuna kukhala pa chibwenzi ndi aliyense panopa.’ Atandiuza zimenezi ndinalira kwa nthawi yaitali.”
—Tamara.
Mfundo yofunika kwambiri: Aliyense akhoza kukhumudwa, kuchita manyazi komanso kumva kuti wapusitsidwa ngati ataona kuti akukondana ndi munthu winawake kenako n’kuzindikira kuti munthuyo sakumukonda. Mnyamata wina dzina lake Steven anati: “Ndinakhumudwa kwambiri nditazindikira kuti munthu amene ndinkamukonda, sankandikonda. Zinanditengera nthawi kuti ndiyambenso kukhulupirira munthu wina.”
Zimene zimayambitsa
Mukamalemberana mameseji ndi munthu zimakhala zosavuta kuti muyambe kumukonda ngakhale kuti iyeyo sakukufunani. Tiyeni tione zimene achinyamata ena ananena pa nkhaniyi.
“Munthu akhoza kumakulemberani mameseji pofuna kungotayitsa nthawi koma inuyo n’kumaganiza kuti akukufunani. Ndipo ngati amakulemberani tsiku lililonse mukhoza kuyamba kuganiza kuti amakukondani kwambiri.”
—Jennifer.
“Munthu wina akhoza kukhala wokonzeka kuyamba chibwenzi pomwe winayo akungofuna munthu woti azicheza naye n’cholinga choti adziwe kuti alipo omwe angamukonde.”
—James.
“Munthu akakulembera meseji yoti ‘ugone bwino’ ukhoza kuganiza kuti amakufuna pamene iyeyo sanaganize n’komwe zimenezo potumiza mesejiyo.”
—Hailey.
“Munthu akatumiza kachithunzi ka nkhope yomwetulira akhoza kukhala kuti akungofuna kucheza nanu kapena akufuna kukukopani. Koma nthawi zina munthu wolandira mesejiyo amafulumira kuganiza kuti akumukopa.”
—Alicia.
Mfundo yofunika kwambiri: Musamafulumire kuganiza kuti munthu akamakonda kucheza nanu ndiye kuti amakufunani.
Koma kuchita zimenezi si kophweka. Baibulo limati: “Mtima ndi wonyenga kwambiri kuposa china chilichonse ndipo ungathe kuchita china chilichonse choipa.” (Yeremiya 17:9) Mtima ukhoza kukuchititsani kuganiza kuti muli pa chibwenzi ndi winawake pamene si zili choncho.
Zimene mungachite
Muzionetsetsa mmene zinthu zilili. Muziganizira mofatsa mmene mumachezera ndi munthuyo n’kumadzifunsa kuti, ‘Kodi ndili ndi zifukwa zomveka zondichititsa kuganiza kuti munthuyu amandikonda kuposa anthu ena?’ Musalole kuti mutengeke kwambiri n’kumalephera kuganiza bwino.
—Aroma 12:1.
● Muzikhala ozindikira. Mwina pali zizindikiro zina zimene zimakuchititsani kuganiza kuti mukuyamba chibwenzi. Koma m’malo momangoganizira zimenezi, muyenera kuganizira kwambiri zizindikiro zimene zimakuchititsani kukayikira zimenezo. Musamangoganiza kuti mukayamba kukonda munthu winawake ndiye kuti nayenso amakukondani.
Muzidekha. Musalole kuti muzimukonda kwambiri munthuyo pokhapokha atakuuzani yekha kuti akufuna kuti mukhale naye pa chibwenzi.
Muzilankhula moona mtima. Baibulo limanena kuti pali “nthawi yolankhula.” (Mlaliki 3:7) Ngati mukufuna kudziwa ngati munthu wina amakukondanidi, muzimufunsa maganizo ake. Mtsikana wina dzina lake Valerie ananena kuti: “Ngakhale kuti zimapweteka, ndi bwino kudziwa mwamsanga kuti munthuyo sakukufunani kusiyana ndi kupitiriza kumaganiza kuti muli naye pa chibwenzi kenako n’kudzazindikira mochedwa kuti samakufunani.”
Mfundo yofunika kwambiri: Lemba la Miyambo 4:23 limanena kuti “uteteze mtima wako.” Ndiye ngati mwayamba kukonda munthu winawake muyenera kufufuza ngati nayenso amakukondani. Mukalola kuti mupitirize kukonda munthu musanadziwe ngati nayenso amakukondani, zimakhala ngati mukubzala mbewu pamwala.
Ngati mwaona kuti munthuyo amakukondanidi ndipo ndinu okonzeka kukhala pa chibwenzi, mukhoza kusankha kukhala naye pa chibwenzi kapena ayi. Muzikumbukira kuti banja limakhala lolimba ngati mwamuna ndi mkazi amafuna kuchita zinthu zofanana potumikira Yehova komanso ngati amakambirana zinthu moona mtima. (1 Akorinto 7:39) Ndipo zinthu zimayenda bwino kwambiri ngati munthu amaona kuti mwamuna kapena mkazi wake ndi mnzake wapamtima.


text:
Misonkhano ya Mpingo ya Mboni za Yehova
Dziwani zambiri zokhudza misonkhano yathu, ndiponso malo amene timachitira misonkhanoyi m’dera lanu.
Kodi Pamisonkhano Yathu Pamachitika Zotani?
Mboni za Yehova zimachita misonkhano kawiri pa mlungu yomwe cholinga chake n’kulambira Yehova. (Aheberi 10:24, 25) Aliyense amalandiridwa pamisonkhano imeneyi ndipo timaphunzira Baibulo, n’kukambirana mmene tingagwiritsire ntchito mfundo za m’Baibulozo pa moyo wathu.
Mbali yaikulu pamisonkhano imeneyi imachitika mokambirana, ngati mmene zimakhalira m’kalasi. Misonkhanoyi imayamba ndiponso kutha ndi nyimbo komanso pemphero.
Si zikudalira kuti mukhale wa Mboni za Yehova kuti mubwere kumisonkhano yathu. Aliyense ndi wolandiridwa. Malo okhala ndi aulere ndipo sitiyendetsa mbale ya zopereka.
Onaninso
Kodi Misonkhano ya Mboni za Yehova Imachitika Bwanji?
Kodi munayamba mwadzifunsapo kuti misonkhano yathu imachitika bwanji? Sitikukayikira kuti mungasangalale kwambiri ndi mmene timaphunzirira Baibulo ngati mungafike pamisonkhano yathu.
Kodi Mipingo ya Mboni za Yehova Imayendetsedwa Bwanji?
Werengani nkhaniyi kuti mudziwe mmene mipingo yathu imalandirira malangizo.


text:
MUTU 87
Muzichita Zinthu Mwanzeru Pokonzekera Zakutsogolo
FANIZO LA WANTCHITO WOSALUNGAMA
MUZIGWIRITSA NTCHITO CHUMA CHANU KUTI MUKHALE NDI “MABWENZI”
Fanizo la mwana wotayika limene Yesu anafotokoza lija liyenera kuti linathandiza okhometsa msonkho, alembi komanso Afarisi amene ankamumvetsera, kudziwa kuti Mulungu ndi wokonzeka komanso wofunitsitsa kukhululukira anthu ochimwa omwe alapa. (Luka 15:1-7, 11) Kenako Yesu anayamba kulankhula ndi ophunzira ake ndipo anawauza fanizo lina. Fanizoli linali lonena za munthu wolemera yemwe anazindikira kuti wantchito wake wina, yemwe ankayang’anira katundu wa m’nyumba yake, sankachita zinthu mokhulupirika.
Yesu anafotokoza kuti wantchitoyo sanayendetse bwino chuma cha bwana wake. Choncho bwanayo anamuuza kuti amuchotsa ntchito. Ndiyeno wantchitoyo anayamba kuganiza kuti: “Nditani ine, pakuti bwana wanga andichotsa ntchito? Sindingathe kulima chifukwa ndilibe mphamvu, ndipo ndikuchita manyazi kukhala wopemphapempha.” Pokonzekera zam’tsogolo iye ananena kuti: “Ndadziwa chochita kuti akandichotsa ntchito, anthu akandilandire bwino m’nyumba zawo.” Ndiyeno anaitana amene anali ndi ngongole kwa bwana wake mmodzi ndi mmodzi, ndipo anafunsa woyamba kuti: “Uli ndi ngongole yochuluka bwanji kwa bwana wanga?”—Luka 16:3-5.
Munthu woyamba anayankha kuti: “Mitsuko 100 ya mafuta a maolivi.” Mitsuko imeneyi inali yokwana malita 2,200. Munthu amene anatenga ngongoleyu ayenera kuti anali ndi munda waukulu wa maolivi kapena ankagulitsa mafuta. Wantchitoyo anauza munthuyo kuti: “Nayi kalata yako ya ngongole, khala pansi ulembe mitsuko 50 mwamsanga.”—Luka 16:6.
Wantchitoyo anafunsanso munthu wina kuti: “Nanga iwe, ngongole yako ndi yaikulu bwanji?” Munthuyo anayankha kuti: “Madengu 100 a tirigu.” Madengu onsewa anali okwana malita 22,000. Wantchitoyo anauza munthu amene anali ndi ngongoleyo kuti: “Nayi kalata yako ya ngongole ulembepo madengu 80.” Choncho anamuchotsera madengu 20 pa ngongole yakeyo.—Luka 16:7.
Nthawi imene wantchitoyu ankachita zimenezi, n’kuti akuyang’anirabe chuma cha bwana wake. Choncho anali adakali ndi mphamvu zochotsera anthu ngongole zomwe anali nazo kwa bwana wake. Zimenezi zinamuthandiza wantchitoyo kuti akhale ndi anzake amene akanamuthandiza ngati ntchito yake itatha.
Koma patapita nthawi bwana uja anadziwa zimene wantchito wake anachita. Ngakhale kuti zimene anachitazo zinachititsa kuti bwana wake aluze chuma, bwanayo anasangalala komanso anayamikira wantchitoyu chifukwa “anachita mwanzeru” “ngakhale kuti anali wosalungama.” Yesu ananenanso kuti: “Ana a m’dziko lino amachita mwanzeru pochita zinthu ndi anthu a m’badwo wawo kuposa ana a kuwala.”—Luka 16:8.
Sikuti Yesu ankalimbikitsa kuti anthu azichita zimene wantchitoyu anachita kapena kuti anthu azichita zinthu zachinyengo popanga bizinezi. Nanga Yesu ananeneranji zimenezi? Iye analimbikitsa ophunzira ake kuti: “Dzipezereni mabwenzi ndi chuma chosalungama, kuti chumacho chikatha, akakulandireni m’malo okhala amuyaya.” (Luka 16:9) Pamenepa tikuphunzirapo kuti tiyenera kuoneratu zinthu zili patali komanso kuchita zinthu mwanzeru. Atumiki a Mulungu omwe ndi “ana a kuwala” ayenera kugwiritsa ntchito chuma chawo mwanzeru kuti adzapeze moyo wosatha.
Yehova Mulungu komanso Mwana wake ndi okhawo amene angalandire munthu kuti alowe mu Ufumu wakumwamba kapena m’Paradaiso padziko lapansi. Choncho tingachite bwino kuyesetsa kukhala nawo pa ubwenzi pogwiritsira ntchito chuma chathu kuti chithandizire pa ntchito za Ufumu. Tikachita zimenezi tidzakhala otsimikiza kuti tidzapeza moyo wosatha ngakhale zinthu ngati golide, siliva kapena zinthu zina zapamwamba zitatithera kapena kuwonongeka.
Yesu ananenanso kuti amene amakhala wokhulupirika poyang’anira komanso pogwiritsa ntchito chuma kapena zinthu zimene ali nazo, adzakhalanso wokhulupirika ngati atapatsidwa udindo woyang’anira zinthu zofunika kwambiri. Yesu ananena kuti: “Choncho, ngati simunakhale wokhulupirika pa chuma chosalungama, ndani adzakupatseni ntchito yoyang’anira chuma chenicheni [monga ntchito za Ufumu]?”—Luka 16:11.
Pamenepa Yesu anasonyeza ophunzira ake kuti ayenera kuchita zinthu zambiri kuti adzalandiridwe “m’malo okhala amuyaya.” Ndiyetu munthu sangathe kukhala mtumiki wokhulupirika wa Mulungu pa nthawi imodzimodziyo n’kukhalanso kapolo wachuma cha m’dzikoli. Kenako Yesu anamaliza kupereka malangizowa ponena kuti: “Wantchito wa panyumba sangatumikire ambuye awiri, chifukwa adzadana ndi mmodzi ndi kukonda wina, kapena adzakhulupirika kwa mmodzi ndi kunyoza winayo. Simungathe kutumikira Mulungu ndi Chuma nthawi imodzi.”—Luka 16:9, 13.


text: 24 Tsopano anagawa ana a Aroni m’magulu awo. Ana a Aroni anali Nadabu,+ Abihu,+ Eleazara,+ ndi Itamara.+2 Nadabu ndi Abihu+ anamwalira opanda ana aamuna bambo awo akali ndi moyo,+ koma Eleazara+ ndi Itamara anapitiriza kukhala ansembe.3 Davide ndi Zadoki,+ yemwe anali wochokera mwa ana a Eleazara, ndiponso Ahimeleki,+ wochokera mwa ana a Itamara, anagawa ana a Aroniwo m’magulu a udindo pa utumiki wawo.+4 Koma ana a Eleazara anapezeka kuti anali ndi atsogoleri ambiri kuposa ana a Itamara. Choncho ana a Eleazara, omwe anali atsogoleri a nyumba za makolo awo, anawagawa m’magulu 16. Ndiponso ana a Itamara, omwe anali atsogoleri a nyumba za makolo awo, anawagawa m’magulu 8.5 Pogawapo, anachita maere+ panyumba ya Eleazara pamodzi ndi panyumba ya Itamara. Anachita zimenezi chifukwa chakuti panafunika atsogoleri a pamalo oyera,+ ndi atsogoleri otumikira Mulungu woona, ochokera mwa ana a Eleazara ndiponso ochokera mwa ana a Itamara.6 Kenako Semaya mwana wa Netaneli mlembi+ wa Alevi, anawalemba mayina pamaso pa mfumu, akalonga, wansembe Zadoki,+ Ahimeleki+ mwana wa Abiyatara,+ ndiponso pamaso pa atsogoleri a nyumba za makolo za ansembe ndi za Alevi.+ Anali kutenga nyumba imodzi ya makolo ya Eleazara+ ndi nyumba imodzi ya makolo ya Itamara.+7 Atachita maere, zotsatira zake zinali motere: Woyamba anali Yehoyaribu,+ wachiwiri Yedaya,8 wachitatu Harimu, wachinayi Seorimu,9 wachisanu Malikiya, wa 6 Miyamini,10 wa 7 Hakozi, wa 8 Abiya,+11 wa 9 Yesuwa, wa 10 Sekaniya,12 wa 11 Eliyasibu, wa 12 Yakimu,13 wa 13 Hupa, wa 14 Yesebeabu,14 wa 15 Biliga, wa 16 Imeri,15 wa 17 Heziri, wa 18 Hapizezi,16 wa 19 Petahiya, wa 20 Yehezikeli,17 wa 21 Yakini, wa 22 Gamuli,18 wa 23 Delaya, ndipo wa 24 anali Maaziya.19 Limeneli ndilo linali dongosolo+ la utumiki wawo,+ kuti azilowa m’nyumba ya Yehova malinga ndi mphamvu imene anapatsidwa+ kudzera m’dzanja la Aroni kholo lawo, monga mmene Yehova Mulungu wa Isiraeli anamulamulira.20 Ana a Levi amene anatsala anali motere: Pa ana a Amuramu+ panali Subaeli.+ Pa ana a Subaeli panali Yedeya.21 Panalinso Rehabiya:+ Pa ana a Rehabiya panali Isiya mtsogoleri wawo.22 Mwa mbadwa za Izara,+ panali Selomoti.+ Pa ana a Selomoti panali Yahati.23 Ana a Heburoni+ anali Yeriya+ mtsogoleri wawo, Amariya wachiwiri, Yahazieli wachitatu, ndi Yekameamu wachinayi.24 Pa ana a Uziyeli panali Mika. Pa ana a Mika+ panali Samiri.25 M’bale wake wa Mika anali Isiya, ndipo pa ana a Isiya panali Zekariya.26 Ana a Merari+ anali Mali+ ndi Musi.+ Pa ana a Yaaziya panali Beno.27 Pa ana a Merari panali Yaaziya. Ana a Yaaziya anali Beno, Sohamu, Zakuri, ndi Ibiri.28 Pa ana a Mali panali Eleazara amene analibe mwana.+29 Panalinso Kisi: Pa ana a Kisi panali Yerameeli.30 Ana a Musi anali Mali,+ Ederi, ndi Yerimoti.+Amenewa anali ana a Alevi potsata nyumba za makolo awo.+31 Iwonso anachita maere+ mofanana ndi mmene abale awo, ana a Aroni, anachitira pamaso pa Davide mfumu, Zadoki, Ahimeleki, ndiponso pamaso pa atsogoleri a nyumba za makolo za ansembe ndi za Alevi. Nyumba ya makolo+ ya wamkulu inali chimodzimodzi ndi nyumba ya makolo ya wamng’ono.


text:
Food kupewa Pa Pregnancy Choyamba trimester
Food kupewa Pa Pregnancy Choyamba trimester:Kusunga chakudya bwino bwino zinthu zofunika kwambiri nthawi zonse, koma zimenezi n'kofunika kwambiri pamene inu mimba. Mudzapeza zakudya zofunikira, mavitamini, ndi mchere m'nkhani ino kuti osauka mwana needs.Most chakudya zabwino Komabe, werenganibe, kupeza chakudya china chimene inu muyenera kupewa mu mimba yanu.
Food kupewa Pa Pregnancy Choyamba trimester
Veggies: Veggies zofunika chakudya bwino moyenera chakuti akuoneni. Komabe, ndikofunika kuti kuonetsetsa kuti
iwo bwino kutsukidwa ndi kutsukidwa kupewa wothandizila amaona kuti zingachititse ena matenda monga toxoplasmosis ndi. Nthawizonse kuonetsetsa kuti veggies wanu bwino anatsuka asanadye.
yaiwisi Nyama: Uncooked nyanja chakudya ndi uncooked ng'ombe kapena nkhuku ayenera kupewedwa chifukwa mpata kuipitsidwa ndi tizilombo coliform, toxoplasmosis, ndi nsomba.
msika wazakudya zophika Nyama: nyama msika wazakudya zophika wakhala amapezeka kuti zakhudzana ndi listeria, amene akanakhoza chifukwa padera. Listeria uasually kusakaniza nsengwa ndi izi akhoza kupatsira wakhanda,tingayambe matenda kapena magazi poyizoni wa baby.If inu muli ndi pakati ndipo iwe ukuganiza kudya nyama msika wazakudya zophika, kuonetsetsa kuti Tenthetsaninso nyama kuti zimapita mlingo asanadye .
Kusuta Sea chakudya :Kusuta chakudya nyanja nthawi zambiri amatchedwa lox, kalembedwe Nova, kippered,
kapena jerky ayenera kupewedwa chifukwa angakhalire oipa ndi listeria. (Iwo amakhala wabwino kudya pamene iwo mkati mbali mkati chakudya chomwe chakhala yophika, Monga casserole.)
yaiwisi Zakudya Zam'nyanja: Pafupifupi nyanja matenda onse chakudya ofalitsidwa kumayambika ndi nsomba uncooked,kuphatikizapo oysters, ngale, ndi mamazelo. Kuphika zothandizira kuteteza matenda, koma izi sizitanthauza kuti matenda algae zokhudzana amene
chikugwirizana ndi wofiira tides.Raw nsomba ke thanzi ngozi aliyense, choncho ayenera kupewedwa mu mimba.
Kafeini: Ngakhale kuti kafukufuku wasonyeza kuti madzi a tiyi kapena khofi analola kudya ayenera kukhala odziletsa, mudzapeza ena kuti anatsindika kuti mkulu mlingo wa tiyi kapena khofi akhoza kugwirizana ndi padera. izo nthawizonse bwino kuti amayi apakati kupewa Kafeini mu trimester wawo woyamba kuti kuchepetsa mwayi wa kukhala padera. Childs, Kafeini ayenera ufulu kwa zosakwana 200 MG tsiku lililonse pa mimba.
Tiyi kapena khofi ndi chinthu diuretic, kutanthauza zikuthandizani kuthetsa zakumwa mu body.This akhoza kudzawalanditsa wa madzi ndi calcium . Zakhala bwino kuti akazi woyembekezera ayenera nthawi zonse kumwa madzi ambiri, madzi, ndi mkaka mmalo motenga zakumwa caffeinated. Komabe, kafukufuku anali zimachitika ndalama mkulu wa Kafeini akhala chikugwirizana ndi padera, kubadwa msanga ndi kulemera otsika kubadwa, mu njira infants.The bwino kuti akalandire mwana wanu ndi kupewa kumwa tiyi kapena khofi pa mimba.
yaiwisi Mazira: mazira yaiwisi kapena chakudya chilichonse chimene muli mazira yaiwisi ayenera kupewedwa chifukwa cha chizolowezi cha matenda ndi nsomba. Ena amamwa Caesar Mavalidwe, mayonesi, amamwa amachitira mazira kapena custards, ndi sauces Hollandaise akhoze analengedwa ntchito eggs.When yaiwisi ili bwino yophika ake kumathandiza kwambiri kuti tipewe matenda nsomba ndi nkhani yake realated.
In a commercial sense manufactured frozen treats, Mavalidwe, ndipo eggnog analengedwa ndi mazira pasteurized ndi silikunena kuwonjezera mwayi wa matenda ndi nsomba. Odyera ayenera kugwiritsa ntchito mazira pasteurized pafupifupi onse kukonzekera Chinsinsi amene analengedwa ntchito mazira yaiwisi, Mwachitsanzo Hollandaise msuzi kapena Mavalidwe.
Unpasteurized Mkaka: mkaka Unpasteurized akanatha listeria. Nthawizonse kuonetsetsa kuti mkaka iliyonse kumwa kwathuthu pasteurized.
mowa: Palibe kuchuluka kwa mowa umene ankaona kuti akhale otetezeka mu mimba, Pa chifukwa chimenechi mowa ayenera kupewedwa pa mimba. Panthawi mowa kulepheretsa chitukuko thanzi la mowa wanu baby.Continual mowa angathe kuyambitsa yoopsa Mowa Syndrome komanso ena okhudza matenda ena kakulidwe. In case you have been consuming alcohol before your pregnancy, Motelo ake kuti asiye izi tsopano kwa chikhalidwe ndi chikhalidwe thanzi mwana wanu monga well.It tikulimbikitsidwa kuti mupewe kudya mowa pa yoyamwitsa. Madyedwe mowa pa kuyamwitsa n'koopsa ngati zimenezi zingachititse ena nkhani zaumoyo zokhudzana ndi Kubadwanso kwatsopano.
zofewa tchizi: Kofunika kudziwa kuti Kunja tchizi zofewa kodi ndi listeria mwa iwo. Ichi ndi chifukwa chake akazi woyembekezera ayenera nthawi zonse amayesetsa kupewa tchizi lofewa chakudya kapena chakudya. Malinga ndi kafukufuku zonse zofewa tchizi sanali kunja chopangidwa kuchititsa mkaka pasteurized ndi wotetezedwa kwathunthu kudya.
Nsomba ndi Mercury: Nsomba lili ndalama mkulu wa mankhwala enaake choncho zimenezi ayenera kupewedwa. Mercury ankadya pa mimba amakhala limodzi ndi defectsas kakulidwe komanso kuwonongeka kwa bongo.
Zitsanzo zabwino za nsomba zikuphatikizapo: Shaki, nsomba zamipeni, mfumu Chisipanishi nsomba ya makerele, ndipo tilefish. Kofunika kudziwa kuti zam'chitini, kuwala nsomba zambiri amakhala ndi ena kuchuluka m'munsi mankhwala enaake oopsa kuposa nsomba zina, komabe ayenera kudya moderately.Certain mitundu ya nsomba ntchito mu chotchedwa sushi ayenera kupewedwa chifukwa cha kuchuluka mkulu wa Mercury.
magwero:Food kupewa Pa Pregnancy Choyamba trimester
U.S. Food ndi mankhwala Administration,


text:
Dominican Republic
MU 1492, Christopher Columbus anapita m’mayiko ena amene ankaona kuti akhoza kupezako chuma ndi zinthu zina zabwino. Pa mayikowa, panali chilumba china chimene iye anachipatsa dzina loti La Isla Española kapena kuti Hispaniola. Panopa, mbali yaikulu ya chilumbachi ili m’dziko la Dominican Republic. Masiku ano, anthu ambiri a m’dzikoli atulukira zinthu zina zofunika kwambiri. Iwo aphunzira zoti dziko latsopano likubwera ndipo mudzakhala chilungamo chifukwa lizidzalamulidwa ndi Ufumu wa Mulungu. (2 Pet. 3:13) Werengani nkhani yosangalatsa ya anthu amtima wabwino amene anaphunzira zinthu zimenezi.
M'CHIGAWO ICHI
Mfundo Zachidule Zokhudza Dominican Republic
Werengani nkhaniyi kuti mudziwe mfundo zachidule zokhudza dzikoli komanso anthu ake.
Ntchito Inayambika
Kodi amishonale oyambirira anayamba liti kuphunzitsa anthu Baibulo ku Dominican Republic?
“Tidzawapeza”
Pablo González anapeza anthu amene ankawafufuza patatha zaka 13.
Anamangidwa Ndipo Ntchito Yolalikira Inaletsedwa
Kodi n’chiyani chinathandiza anthu ena a Mboni za Yehova kuti apirire mavuto oopsa amene ankakumana nawo kundende?
Ntchito Yolalikira Inapitirirabe
Polemba maola ndi maulendo obwereza, ofalitsa ankangolemba zinthu monga kabichi ndi spinachi.
Ufulu Wosayembekezereka Kenako N’kuletsedwanso
Ntchito ya a Mboni za Yehova inaletsedwa kwa zaka 6 kenako mu 1956 anapatsidwa ufulu kwa miyezi 11 yokha.
Ubwenzi wa Trujillo ndi Tchalitchi cha Katolika
Akuluakulu a Katolika ankaikira kumbuyo ulamuliro wa Trujillo kwa nthawi yaitali koma anasintha maganizo n’kupepesa anthu a ku Dominican Republic.
Anazunzidwa Koopsa
A Mboni anaukiridwa koopsa koma sanabwerere m’mbuyo.
Kodi Mutu Ndi Ndani?
Ankagwiritsa ntchito makina opanga fotokope, chitini cha mafuta, saka ndi chinangwa pothandiza kuti abale azilandira magazini pa nthawi ya bani.
Tikanatha Kumangidwa Nthawi Iliyonse
Ngakhale kuti a Mboni za Yehova ku Domincan Republic analetsedwa kusonkhana, sanasiye koma ankasamala kwambiri kuti anthu asadziwe.
Sanasiye Kulalikira Ndipo Analandira Ufulu
Kwa zaka zambiri, ntchito ya Mboni za Yehova ku Dominican Republic inali yoletsedwa. Koma munthu amene ankaganiza kuti sangawathandize anachotsa baniyo.
“Ndinkamenya Nkhondo Ngati Mkango”
Luis Eduardo Montás, anayesa kawiri kuti aphe pulezidenti. Pamene ankayesa kachitatu, anapeza mwayi wophunzira Baibulo.
“Ufumu wa Mulungu Si Nkhambakamwa”
Efraín De La Cruz anatsekeredwa m’ndende 7 ndiponso kumenyedwa koopsa chifukwa cholalikira uthenga wabwino. N’chiyani chinamuthandiza kuti azilalikira mwakhama kwa zaka zoposa 60?
“Sindidzasiya Kukhala wa Mboni za Yehova”
Wansembe anauza Mary Glass kuti apenga akawerenga Baibulo. Koma analiwerengabe ndipo anazindikira chifukwa chake wansembe uja sankafuna kuti aliwerenge.
Ufulu Wolalikira
Trujillo ataphedwa, amishonale ambiri anafika ndipo pang’ono ndi pang’ono anthu anasiya kudana ndi Mboni za Yehova.
A Mboni za Yehova Akhazikika
Ntchito yolalikira inkayenda bwino ngakhale panali mavuto azandale. Kodi n’chiyani chinasonyeza kuti a Mboni za Yehova akhazikika ku Dominican Republic?
Panafunika Olalikira Ufumu Ambiri
Nkhani yokhudza Mboni za Yehova ku Dominican Republic singakhale yosangalatsa ngati sitingafotokoze za anthu amene anamvera pempho loti adzalalikire m’dzikoli.
A Mboni za Yehova Amathandizana
Chimphepo chitawononga ku Dominican Republic mu 1998, a Mboni za Yehova anathandizana kwambiri ndipo izi zinalemekeza Yehova Mulungu.
Panafunika Kumanga Malo Ena Olambirira
Kodi a Mboni za Yehova anatani ataona kuti malo ochitira misonkhano akuchepa ndipo pakufunika abale oyenerera kuti azitsogolera?
Gawo la Chikiliyo cha ku Haiti
A Mboni za Yehova akulalikira uthenga wabwino kwa anthu olankhula Chikiliyo cha ku Haiti. Panopa kuli mipingo yambiri ndipo anthu ambiri akuphunzira chilankhulochi.
Ku Haiti Kunachitika Chivomezi
Ku Haiti kutachitika chivomezi mu 2010, ofesi ya nthambi ya Mboni za Yehova ku Dominican Republic inapereka chithandizo chambiri. Abale ambiri anapitanso kukathandiza.
Ofalitsa Akuwonjezereka
Ntchito yolalikira ku Dominican Republic inayambika mu 1945. Abale akungoyembekezera kuti zinthu zikhala bwanji mtsogolo.
Yehova Watsegula Mitima ya Anthu Ambiri
Nthawi imene Leonardo Amor anali mumzinda wa La Vega, palibe amene ankafuna kuphunzira Baibulo. Koma kenako mitima ya anthu ambiri inadzasintha.
Anthu 22 Anasiya Tchalitchi Chawo
Anthu ankanena kuti zimene a Mboni za Yehova ankaphunzitsa zinali za jabulosi komanso zosokoneza. Koma a Mboniwo ankagwiritsa ntchito Baibulo poyankha mafunso mofika pa mtima.
Sankakhulupirira Zoti Kuli Mulungu Kenako Anayamba Kumutumikira
Juan Crispín sankakhulupirira zoti kuli Mulungu ndipo ankaona kuti kusintha maboma andale n’kumene kungathetse mavuto m’dzikoli. Kodi n’chiyani chomwe chinamusintha maganizo kuti ayambe kutumikira Mulungu?
Munthu Woyamba wa Chinenero Chamanja Kuphunzira Baibulo
José Pérez anali munthu wa Chinenero Chamanja woyamba kukhala wa Mboni ku Dominican Republic. Kodi ndi nthawi iti imene anayamba kumvetsa bwino mfundo za m’Baibulo?
Ndinazindikira Cholinga cha Moyo
José Estévez ndiponso banja lake anazindikira cholinga cha moyo. Kodi atsimikizira bwanji kuti Yehova amakwaniritsadi mawu ake?
Ndinkafuna Kusiya Kutumikira Mulungu
Ngakhale kuti Martín Paredes ankaphunzira za unsembe anakhumudwa ndipo ankafuna kusiya kutumikira Mulungu. Kodi buku limene anabwereka linamuthandiza bwanji?


text:
Super phukusi ndi 8 ndege kuchokera Air New Zealand, aliyense ndege ali cockpit pafupifupi (VC) kupatulapo wa Boeing 767-300 m'malo ndi gulu 2D. Aliyense Airbus akutchulidwa pamodzi mawonekedwe remastered HD mu cockpit pafupifupi, Boeing 777 ndi mkulu ntchito 2D gulu ndi VC kuphatikizapo gauges latsopano ndi FMC (Kuwerenga zolembedwa za). ndege onse ali m'gulu phokoso apamwamba makonda. The zitsanzo zonse n'zogwirizana ndi Prepard 3D koma gauges kuchokera Boeing 777. FSX-Mpweya wotentha ngakhale Dziwani.
Chenjezo, paketi ili si zombo lonse, zombo weniweni Air New Zealand ali ndege zambiri.
Air New Zealand ndi Air New Zealand Limited (IATA: NZ; ICAO: ANZ) ndi ndege dziko la New Zealand. Mkaziyo ngati makalata nsanja Auckland International Airport.
Kulemba olemba Various (onani mkati), repack ndi Alan de A Jager